Glváč by mal odstúpiť, ak súd pripustil Threemu ako dôkaz, tvrdí Bugár

Bugár dúfa, že Glváč z postu podpredsedu parlamentu odstúpi sám.

BRATISLAVA. Podpredseda parlamentu Martin Glváč (Smer) by mal z postu odísť, ak súd pripustil Threemu ako dôkaz. Myslí si to predseda koaličného Mosta-Híd Béla Bugár. Senát Špecializovaného trestného súdu dnes pripustil komunikáciu Mariana Kočnera cez aplikáciu Threema ako dôkaz v kauze zmenky, v ktorej čelia obžalobe Marian Kočner a bývalý riaditeľ televízie Markíza Pavol Rusko. Glváč si podľa Denníka N cez Threemu s Marianom Kočnerom údajne dohadoval biznis s pozemkami na Čiernej Vode.Opozícia sa v utorok na mimoriadnej schôdzi parlamentu pokúsi odvolať Glváča z postu podpredsedu Národnej rady. Bugár dnes novinárom na otázku, či odvolanie podporia, uviedol, že sa musia dohodnúť. Dúfa, že Glváč z postu podpredsedu parlamentu odstúpi sám.Glváč čelí tlaku na odstúpenie od minulého pondelka (21. októbra), keď Denník N napísal, že si mal dohadovať s Marianom Kočnerom v aplikácii Threema biznis s pozemkami na Čiernej Vode. Glváč podľa denníka s Marianom Kočnerom taktiež rozoberal, ako sa má rekonštruovať vláda po odchode Roberta Fica z postu predsedu vlády. Fico sa vzdal svojej funkcie po tlaku verejnosti po vražde novinára Jána Kuciaka a jeho snúbenice v marci minulého roka. Komunikácia medzi nimi mala prebiehať minimálne od 17. októbra 2017 do 5. mája 2018 a vymeniť si spolu mali najmenej 49 správ.


Spojené štáty vypustili do vesmíru satelit na presnejšie určovanie počasia

VANDENBERG. Pokročilý americký meteorologický satelit vyštartoval v sobotu na polárnu dráhu z vojenskej leteckej základne Vandenberg v americkom štáte Kalifornia. Jeho úlohou bude zlepšiť presnosť dlhodobých predpovedí počasia. Informovala o tom agentúra AP. Satelit Joint Polar Satellite System-1 (JPSS) vyniesla na obežnú dráhu nosná raketa Delta II, ktorá odštartovala z leteckej základne na pobreží Kalifornie v sobotu o 13:47 miestneho času. Vypustená družica je prvou zo štyroch kozmických lodí novej generácie z dielne NASA a Národného úradu pre oceán a atmosféru (NOAA). Družicu JPSS-1, ktorá bude krúžiť okolo Zeme od póla k pólu 14 krát za deň, tvorí súbor piatich menších nástrojov. Tie majú za úlohu robiť komplexné pozorovania umožňujúce predpovedať nepriaznivé počasie a s tým spojené mimoriadne situácie s predstihom troch až siedmich dní. Satelit okrem iného tiež prispeje k zlepšeniu krátkodobých predpovedí počasia a výskumu v oblasti klímy a dynamiky oceánu.


Na hladine Malého Dunaja objavili ropné škvrny

Bratislavskí hasiči na Malodunajskej ulici likvidujú ropné škvrny na Malom Dunaji.

BRATISLAVA. Bratislavskí hasiči momentálne zasahujú na Malodunajskej ulici pri likvidácii ropných škvŕn na hladine Malého Dunaja. "Na mieste zasahuje deväť hasičov s dvoma kusmi hasičskej techniky," informovalo Operačné stredisko Hasičského a záchranného zboru v Bratislave.


Na Bali odsúdili Austrálčana a jeho priateľku za držbu kokaínu

Brandon Johnson a Remi Purwanti strávia vo väzení každý päť rokov a štyri mesiace.

DENPASAR. Súd na Bali poslal za mreže Austrálčana a jeho indonézsku priateľku za držbu kokaínu. Každý z nich strávi vo väzení päť rokov a štyri mesiace. Brandon Johnson z mesta Brisbane a jeho partnerka Remi Purwanti sa dostali do rúk polície v auguste po tom, ako u nich našli 11,6 gramu kokaínu rozdeleného v 13 vrecúškach. Sudca Ketut Kimiarsa v stredu uviedol, že zločin je vážny, pretože je v rozpore s vládnym programom na boj proti šíreniu narkotík a takisto poškodzuje meno obľúbenej indonézskej turistickej destinácie. Johnson aj Purwanti musia takisto zaplatiť pokutu 800 miliónov rupií (v prepočte približne 50-tisíc eur) alebo strávia za mrežami ďalšie dva mesiace navyše. Hrozil im pritom trest až 20 rokov odňatia slobody. Štyridsaťtriročný muž žil na Bali štyri roky a polícia uviedla, že je dizajnér.


Španielsko zachránilo takmer dvesto migrantov zo severnej Afriky

Migranti sa snažili do krajiny dostať nebezpečnou cestou po mori.

MÁLAGA. Španielske úrady zachránili v pondelok takmer 200 migrantov snažiacich sa dosať nebezpečnou cestou po mori zo severnej Afriky do Španielska. Informovala o tom v noci na utorok tlačová agentúra Reuters. V Gibraltárskom prielive bolo z troch člnov zachránených 73 ľudí vrátane desiatich maloletých, uviedli španielski záchranári. Ďalších 110 osôb sa nachádzalo v piatich člnoch v Alboránskom mori (najzápadnejšia časť Stredozemného mora). Väčšinu z nich previezli do prístavu Málaga. K polovici augusta prišlo do Španielska za tento rok vyše 18-tisíc migrantov, vyplýva z údajov ministerstva vnútra. Ide o 39-percentný pokles voči minulému roku za rovnaké obdobie. Najnovší prípad prichádza v čase diskusie, ktorá sa v Španielsku rozvírila o úlohe, ktorú by mali zohrávať charitatívne lode pri úsilí štátu po tom, ako plavidlo španielskej mimovládnej organizácie bolo v auguste stredobodom patovej situácie s európskymi štátmi. Dáta poskytnuté OSN ukazujú, že nepravidelné príchody migrantov po mori z Blízkeho východu a severnej Afriky do Európskej únie klesli z vyše jedného milióna v roku 2015 na zhruba 141 500 vlani, zatiaľ čo 15-tisíc ľudí podľa odhadov zahynulo alebo sa stalo nezvestnými počas riskantnej plavby po mori.


DOBRÉ RÁNODobré ráno: Ustojí premiér Babiš masové protesty?

Chystá sa protest

Podcast

Komentár

Babiš neoprávnene čerpá milióny, chystá sa megaprotest.

V Česku sa chystá najväčší protest od nežnej revolúcie. Na Václavskom námestí sa očakáva asi 100-tisíc ľudí, ktorí protestujú proti Andrejovi Babišovi a jeho vláde.  Európska komisia prišla so správou, že premiér Babiš je v konflikte záujmov. Ako premiér má mať stále zisky z Agrofertu a zároveň má dosah na rozhodovanie o dotáciách. Od Česka teraz Únia žiada späť štyri milióny eur. Čo sa deje v Česku? Odstúpi premiér Babiš a ustojí masové demonštrácie? Odpovieme so šéfom zahraničného oddelenia Matúšom Krčmárikom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Petra Kažimíra premiér Pellegrini uviedol do funkcie guvernéra Národnej Banky Slovenska. Kažmír sa zároveň vzdal členstva Smeru. Guvernér môže chodiť aj na rokovania vlády. Juraj Šeliga končí v iniciatíve Za slušné Slovensko. Jedna z najvýraznejších tvárí protestov po vražde Jána Kuciaka a Martiny Kušnírovej ide zrejme k prezidentovi Kiskovi do jeho novej strany. Oficiálne to však zatiaľ Šeliga nepotvrdil. Rakúsky prezident Van Der Bellen vymenoval dočasnú vládu expertov. Povedie ju predsedníčka ústavného súdu Brigitte Bierleinová. Vláda expertov je rodovo vyvážená a povedie krajinu do predčasných volieb, ktoré sú v septembri. Peter Pellegrini d cestuje na návštevu Ruska. Stretne sa aj s prezidentom Vladimirom Putinom. Rozprávať sa majú o Nord streame 2, dodávkach ropy, širokorozchodnej železnice a dodávok paliva pre jadrové elektrárne. Mestská polícia v Bratislave zriaďuje zásahovú jednotku. Magristrát tvrdí, že posledné si násilné útoky v hlavnom meste vyžadujú okamžité riešenie. V krátkom čase otvoria policajnú stanicu na Obchodnej ulici a posilnia hliadky. Netflix je známy tým, že robí množstvo stand up comedy špeciálov. Tento je však trocha iný. Začne sa ako humor a skončí ako vážne svedectvo o živote austrálskej komičky a lesby, ktorá vyrastala v konzervatívnej komunite. Nanette od Hannah Gatsby vás rozplače, rozosmeje, a donúti zamyslieť sa nad predsudkami.  Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok. Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Džudistka príde o zlato z Panamerických hier. Vraj za to môže nevinná náhoda

SAO PAULO. Organizátori Panamerických hier odobrali zlatú medailu brazílskej džudistke Rafaele Silvovej, ktorá v Lime na prelome júla a augusta triumfovala v kategórii do 57 kg. Úradujúca olympijská víťazka v tejto kategórii sa môže ešte odvolať. Silvovej objavili po dopingovej skúške v tele stopy látky fenoterol, ktorá sa používa pri liečbe astmy. Džudistka, ktorá odvtedy získala aj bronzovú medailu na MS v Tokiu, vysvetľuje nález kontaktom s jej sedemročným dieťaťom, ktoré astmou trpí. Správu zverejnila agentúra AP.


V USA havaroval vojenský vrtuľník, zahynul jeden člen posádky

Vrtuľník sa zrútil na golfové ihrisko v meste Leonardtown.

WASHINGTON. Jeden člen posádky zahynul a ďalší dvaja utrpeli zranenia pri havárii armádneho vrtuľníka, ktorý sa počas bežného cvičného letu zrútil v americkom štáte Maryland. Informovala o tom agentúra AP s odvolaním sa na vyhlásenie americkej armády. Podľa vyhlásenia armády išlo o viacúčelový vrtuľník typu Sikorsky UH-60 Blackhawk z 12. leteckého práporu dislokovaného na základni Fort Belvoir v štáte Virgínia. Jeden z dvoch zranených členov posádky je v kritickom, druhý v ťažkom stave. Vrtuľník sa zrútil na golfové ihrisko v meste Leonardtown ležiacom necelých 100 kilometrov južne od americkej metropoly Washington. Meno ani jedného z členov posádky havarovaného vrtuľníka úrady zatiaľ nezverejnili. Príčiny nešťastia sa vyšetrujú.


Ruský zákon diskriminuje homosexuálov, rozhodol súd v Štrasburgu

Zákon mal mladistvých "chrániť pred homosexuálnou propagandou".

ŠTRASBURG. Európsky súd pre ľudské práva v utorok rozhodol, že ruský zákon zakazujúci "šírenie homosexuálnej propagandy" medzi mladistvými je diskriminačný a podporuje homofóbiu. Informovala o tom spravodajská stanica BBC. Rozhodol tak v prospech troch ruských aktivistov za práva homosexuálov, ktorí tvrdili, že porušuje právo na slobodu prejavu a zákaz diskriminácie ustanovené Európskym dohovorom o ochrane ľudských práv a základných slobôd. Počas uplynulých rokov trojica mužov usporadúvala štrajky na podporu práv homosexuálov a neúspešne žiadala o možnosť organizovať pochody za práva LGBTI komunity. Zákon prijala Ruská federácia v roku 2013 a na základe neho je v krajine zakázaná propagácia homosexuality medzi osobami mladšími ako 18 rokov. Nariadenie sa stretlo s nesúhlasom skupín obhajujúcich práva homosexuálov a považuje sa za zákaz akýchkoľvek verejných diskusií o tejto problematike. Úrady tvrdia, že ho zaviedli pre dobro detí.


Štátna poisťovňa ukončila spoluprácu s firmami zabezpečujúcimi laboratórnu diagnostiku

BRATISLAVA. Spoločnosti Medirex a Medicyt, ktoré zabezpečujú laboratórnu diagnostiku, ukončili v piatok zmluvný vzťah so Všeobecnou zdravotnou poisťovňou (VšZP). Poisťovňa vyzýva poskytovateľov zdravotnej starostlivosti, aby laboratórne vzorky zasielali ostatným zmluvným partnerom poisťovne. Dôvodom ukončenia vzťahu sú financie. TASR o tom informovala referentka komunikácie VšZP Jana Martanovičová. Martanovičová ďalej informuje, že VšZP má platné zmluvy so zvyšnou časťou sektora laboratórnej diagnostiky, ktorá tvorí 75 percent trhu. Od 1. júna bude VšZP uhrádzať po schválení spoločnostiam Medirex a Medicyt iba laboratórne vyšetrenia, vykonané v rámci neodkladnej zdravotnej starostlivosti. Pre hospitalizovaných pacientov VsŽP predpokladá takmer stopercentnú úhradu. Pri preventívnej a odkladnej a plánovej zdravotnej starostlivosti poisťovňa laboratórnu diagnostiku uhrádzať nebude. "VšZP dnes znáša dôsledky zlého nastavenia financovania sektora zdravotníctva. Neprajeme si takýto vývoj, neprajeme si, aby poistenec znášal dôsledky nestability sektora a veríme v skorú nápravu", uviedla na margo stavu Martanovičová. Dodala, že aj VšZP hodlá realizovať návrh úsporných opatrení programu Hodnoty za peniaze, s cieľom stabilizácie ekonomickej situácie.


Richter odovzdal ocenenia dvadsiatim sociálnym pracovníkom

Minister odovzdal ocenenia v troch kategóriách.

BRATISLAVA. Sociálna práca má miesto v rôznych oblastiach a v rozmanitom prostredí. Uznanie a obdiv patrí všetkým, ktorí neľahkú prácu s deťmi a rodinami s problémami vykonávajú. Vyhlásil to minister práce Ján Richter (Smer) počas 16. ročníka podujatia Sociálny čin roka. Celkovo si ocenenie z rúk ministra prevzalo 20 výnimočných ľudí, ktorí svojou prácou pomohli iným v núdzi. Podujatie pripravilo ministerstvo práce v spolupráci s Ústredím práce, sociálnych vecí a rodiny a Spoločnosťou priateľov detí z detských domovov Úsmev ako dar. Richter odovzdal ocenenia v troch kategóriách. V prvých dvoch boli ocenení zamestnanci zariadení sociálnoprávnej ochrany detí a sociálnej kurately, v druhej kategórii zamestnanci pracujúci v tejto oblasti na úradoch práce a treťou kategóriou boli ocenenia za Sociálny čin roka. Podľa ministra títo zamestnanci hľadajú nové možnosti, aby zabránili osobným i rodinným nešťastiam či zlyhaniam. "Ich výnimočnosť spočíva vo vysokej osobnej angažovanosti i v tom, že svoju prácu považujú za svoje poslanie," vyhlásil Richter. Uznanie podľa neho patrí všetkým, ktorí pomáhajú riešiť problémy detí a ich rodín. "Sú to sociálni pracovníci, psychológovia, vychovávatelia a iní odborníci pôsobiaci priamo v rezorte, ale aj v mestách a obciach, neštátnych subjektoch, aj tí, ktorí pôsobia ako dobrovoľníci," vymenoval Richter. Ocenenie podľa jeho slov patrí všetkým, ktorí svojim prístupom a reálnymi činmi prekročili hranice zvyčajného. "Vaša práca je náročná, vyžaduje celého človeka s jeho srdcom a veľkou empatiou. Uvedomujeme si, že nie je dostatočne docenená. Napriek tomu ju všetci každodenne vykonávate," poďakoval zamestnancom Richter. Vláda sa podľa jeho slov snaží zlepšovať systém odbornej pomoci deťom a ich rodinám. "Zlepšujeme legislatívne prostredie ako aj podmienky pre praktický výkon," podotkol Richter. V tejto oblasti od roku 2012 došlo podľa neho k viacerým legislatívnym zmenám. "Od januára tohto roku sa významným spôsobom mení pomoc ohrozeným deťom a ich rodinám. Menia sa zariadenia, zlepšujú sa podmienky v sociálnoprávnej ochrane detí a sociálnej kuratele. Potešiteľné je, že v rámci tzv. priestorovej deinštitucionalizácie sa deti z kmeňových budov sťahujú do novopostavených alebo zrekonštruovaných rodinných domov. Prostredníctvom Integrovaného regionálneho operačného programu sú do tohto procesu zapojené centrá pre deti a rodiny vo viacerých mestách," vymenoval Richter. Zlepšiť sa má aj ochrana detí pred násilím. Národné koordinačné stredisko pre riešenie problematiky násilia na deťoch aktuálne pracuje na Národnej koncepcii ochrany detí v digitálnom priestore. "Nová koncepcia je zameraná na tri priority, a to je prevencia, intervencia a následná starostlivosť," priblížil Richter. Za dôležité minister označil aj prijatie zákona o sociálnoprávnej ochrane detí a sociálnej kuratele. "Ten okrem iného priniesol, že sa vytvárajú najmä podmienky pre rozvoj ambulantných a terénnych foriem odbornej práce s dieťaťom a jeho rodinou. Takýmto spôsobom aktuálne dostáva odbornú pomoc 351 rodín a 844 detí, ktoré by v niektorých prípadoch museli byť vyňaté z rodinného prostredia. V novovzniknutých centrách pre deti a rodiny sa dnes starajú o 5034 detí, pričom v samostatne usporiadaných skupinách je ich v štátnych centrách 3144 a v profesionálnych náhradných rodinách 1054," dodal Richter.


Holandského ošetrovateľa obvinili zo štyroch vrážd inzulínom

AMSTERDAM. Holandský ošetrovateľ, ktorý pracoval v domove opatrovateľských služieb pre seniorov, sa postaví pred súd za vraždu štyroch ľudí, ktorí zomreli v dôsledku podania injekcií s inzulínom, ktoré nepotrebovali. Informovala o tom v piatok agentúra DPA. Muž vo veku 22 rokov je obvinený aj z pokusu o vraždu v siedmich ďalších prípadoch, uviedol prokurátor v meste Rotterdam. Ošetrovateľ je obvinený z toho, že v roku 2017 injekčne podal inzulín niekoľkým starším pacientom v domovoch dôchodcov, hoci na to z lekárskeho hľadiska neexistoval dôvod. Títo pacienti následne vážne ochoreli alebo zomreli. Na konci roku 2017 si lekári všimli podozrivo vysokú hladinu inzulínu v krvi jedného z vážne chorých pacientov. Obvinený muž v zariadení pracoval ako pomocná sila najmä v noci a cez víkendy, keď nedostatok personálu neumožňoval dostatočný dohľad nad zdravotnou starostlivosťou. Motív konania tohto muža nie je známy; správa z psychiatrie má byť zverejnená na jar. Prípady neoprávneného podávania inzulínových injekcií sa objavili v roku 2018 aj v Nemecku, kde polícia obvinila 36-ročného poľského ošetrovateľa zo zabitia šiestich starších pacientov i pokusu o zabitie ďalších troch. Známy je aj prípad bývalého nemeckého ošetrovateľa Nielsa Högela, obvineného z toho, že v dvoch nemeckých nemocniciach zhruba pred desaťročím usmrtil 100 pacientov. Proces so 41-ročným Högelom sa začal vlani koncom októbra v nemeckom meste Oldenburg. Tento ošetrovateľ bol už v roku 2015 odsúdený na doživotie za smrť šiestich pacientov na jednotke intenzívnej starostlivosti v Delmenhorste.


Na šéfa Úradu pre verejné obstarávanie kandidujú najmenej desiati uchádzači

Vláda v prvom kole predsedu nevybrala, Úrad vlády preto vyhlásil opätovnú výzvu.

BRATISLAVA. O post predsedu Úradu pre verejné obstarávanie (ÚVO) má záujem minimálne desať kandidátov. Uviedol to v utorok tlačový a informačný odbor Úradu vlády (ÚV) SR. "Termín prihlásenia kandidátov bol do 31. júla 2017, zatiaľ bolo na úrad vlády doručených 10 prihlášok, čakáme na ďalšie doručené poštou," spresnil úrad vlády s tým, že proces voľby predsedu ÚVO a zverejňovanie informácií o ňom bude aj v aktuálnom druhom kole rovnaký ako v kole prvom. "Po doručení všetkých prihlášok zasadne komisia, ktorá vykoná ich administratívnu kontrolu. Tí kandidáti, ktorí splnia všetky požiadavky určené vo výzve, budú verejne vypočutí vládou SR. O termíne verejného vypočutia budeme verejnosť a médiá informovať," dodal ÚV SR. Vláda v prvom kole nevybrala svojho nominanta na predsedu ÚVO. Verejné vypočutie v máji tohto roka absolvovali traja kandidáti, ani jeden z nich však nezískal potrebný počet hlasov. O post šéfa úradu sa vtedy uchádzali jeho súčasná predsedníčka Zita Táborská, právnik z ÚVO Peter Kubovič a generálny riaditeľ sekcie riadenia projektov na ministerstve dopravy Juraj Méry. Päťročné funkčné obdobie Táborskej skončilo v júni. Úrad vlády preto vyhlásil opätovnú výzvu na prihlásenie kandidátov na predsedu ÚVO, s termínom do konca júla. O kandidátovi vybranom vládou definitívne rozhodne Národná rada (NR) SR, a to pravdepodobne na svojej septembrovej schôdzi.


Muž si nechal poštou doručiť päť kilogramov drog do prenájmu na Havaji

HONOLULU. V USA obvinili muža, ktorý si nechal zaslať balík s takmer piatimi kilogramami metanfetamínu z Kalifornie do prenajatého dovolenkového apartmánu na Havaji. Obvinený Walter Rolando Atemio Dominguez Garcia bol v júni ubytovaný na východe Honolulu prostredníctvom služby Airbnb, jemu adresovaný balík zadržal poštový inšpektor. Muž si objednali balík s metanfetamínom aj v júli do apartmánu vo Waikiki a v auguste sa údajne snažil drogy predať agentovi v utajení za 30-tisíc dolárov ( v prepočte približne 25-tisíc eur). Kryštalický metanfetamín je na ostrove jedným z najpopulárnejších ilegálnych drog. Obchodníci s drogami používajú často poštovú dopravu na prepašovanie drog na ostrov a potom ich predávajú za zvýšenú cenu. Hovorkyňa spoločnosti Airbnb Mattie Zazueta uviedla: "Voči takémuto správaniu nemáme žiadnu toleranciu a tomuto používateľovi natrvalo rušíme prístup k našej platforme. Airbnb je v kontakte s úradmi a bude sa snažiť pomôcť s vyšetrovaním. V našom zozname hostí máme viac ako 200 miliónov ľudí, pričom negatívne incidenty ako tento sú veľmi zriedkavé."


United prekonal hranicu dvetisíc gólov v Premier League. Dosiahol ju ako prvý tím
 Fortuna liga
 Dúbravka
 Premier League
Míľnik United
 La Liga
 Serie A
 Bundesliga
 Ligue 1

BRATISLAVA. Víťazstvo 3:1 na trávniku Norwichu v 10. kole Premier League má pre futbalistov Manchesteru United okrem zisku troch bodov aj historickú hodnotu. Prekonali ním zaujímavý míľnik. Stali sa prvým tímom v Premier League, ktorý prekonal hranicu 2000 gólov. Ten jubilejný dvojtisíci strelil v 21. minúte stredopoliar Scott McTominay. O zásahy číslo 2001 a 2002 sa neskôr postarali útočníci Marcus Rashford (30.) a Anthony Martial (73.). V 28. minút Rashford zahral pokutový kop, no holandský brankár Tim Krul podržal svoj tím. O dve minúty neskôr však už zoči-voči anglickému reprezentantovi nemal nárok. V závere prvého polčasu dostali United opäť príležitosť zahrať pokutový kop. Tentoraz prevzal zodpovednosť Martial, ale Krul sa blysol aj druhýkrát. Francúz zložil reparát v 73. minúte, keď si nabehol na Rashfordovu prihrávku a z uhla zvýšil na 3:0. Zverenci trénera Oleho Gunnara Solskjaera ukončili v domácej ligovej súťaži štvorzápasovú šnúru bez víťazstva."Už pred zápasom som vedel, že sme blízko k prekonaniu hranice 2000 gólov. Je fantastické, že sa práve mne podarilo dosiahnuť tento míľinik. Sanžím sa iba splatiť trénerovu dôveru, najdôležitejšie sú tri body a naša dobrá hra," uviedol Scott McTominay pre BBC Sport.


Sparta má na dosah finále Ligy majstrov, prvý triumf zariadili Slováci

Český tím v prvom semifinále zdolal švédskeho súpera Växjö 2:1. Odveta ja na programe o týždeň v utorok.

PRAHA. Hokejisti pražskej Sparty majú po výhre 2:1 vo Växjö v prvom semifinále Ligy majstrov šancu na postup do finále európskej súťaže. Pomohli im dva góly slovenských hráčov už v prvej tretine zápasu. Najskôr sa po šesťdesiatich siedmich sekundách duelu presadil Martin Gernát, v trinástej minúte zvýšil na 2:0 po asistencii Lukáša Cingela Andrej Kudrna. Sparťania síce v závere inkasovali, ale pred odvetou majú veľkú šancu na postup. "Vedeli sme, že proti nám bude stáť veľmi dobre korčuľujúci tím a máme šancu uspieť, keď budeme vychádzať z dobrej obrannej hry. Mali sme aj šťastie, že sa nám podarilo hneď v úvode dvakrát skórovať. Pomohlo nám to a zápas sme dotiahli do víťazného konca," povedal pre klubový web Andrej Kudrna. V stretnutí dvadsaťpäťročný krídelník ohrozil bránku domácich trikrát, z jednej jeho strely padol víťazný gól. "Lukáš Cingel sa dostal za bránkou k puku, dokázal mi skvelo prihrať. Už som len vystrelil. Potom sme sa zamerali na obranu a veľmi nás podržal brankár Tomáš Pöpperle. Za toto víťazstvo mu musíme poďakovať," tvrdil Andrej Kudrna. Stretnutie bolo od úvodu dosť tvrdé, niektoré zákroky boli až za hranou povoleného. Oba tímy si vypracovali viaceré príležitostí, gólov mohlo padnúť viac. Odveta je na programe budúci utorok v Prahe. "Bude to opäť náročné stretnutie, musíme v ňom poctivo korčuľovať a byť silní v hre s pukom ako v prvom zápase. Budeme sa tlačiť do bránky a dúfam, že to prinesie aj nejaké góly," dodal pre klubový web Kudrna.


Pitva Salu ukázala, že sa pred smrťou nadýchal oxidu uhoľnatého

LONDÝN. Zosnulý argentínsky futbalista Emiliano Sala sa pred smrťou nadýchal v lietadle oxidom uhoľnatým. V stredu to potvrdili britskí vyšetrovatelia. Sala zahynul 21. januára pri páde súkromného lietadla do mora, keď mieril z francúzskeho Nantes za svojím novým tímom Cardiff City. Jeho telo sa našlo po dvoch týždňoch, telo pilota Davida Ibbotsona sa stále neobjavilo. Letecký vyšetrovací úrad zverejnil, že Argentínčanove toxikologické testy ukázali zvýšenú hladinu oxidu uhoľnatého a hemoglobínu v krvi. Presná úroveň bola 58 percent, pričom za kritickú sa považuje už 50-percentná hodnota. Správa pochádza zo stránky news.sky.com. Oxid uhoľnatý nad touto úrovňou môže spôsobiť záchvaty, stratu vedomia a infarkty. V správe nebola zmienka o tom, akú úlohu, ak vôbec, zohralo pri havárii vystavenie oxidu uhoľnatému. "V tomto type lietadla nie je kokpit pilota oddelený od kabíny pasažiera, preto je pravdepodobné, že vystavenie oxidom uhoľnatým mohlo mať vplyv na pilota," uviedli vyšetrovatelia. Právnik Salovej rodiny Daniel Machover na margo zistení poznamenal, že vyvolávajú veľa otázok. "Rodina a verejnosť musia vedieť, ako sa oxid uhoľnatý mohol dostať do kabíny. Z hľadiska bezpečnosti do budúcnosti je potrebné vedieť v tejto súvislosti čo najviac," poznamenal Machover.


USA dočasne pozastavia vydávanie víz v Rusku

Spojené štáty reagujú na zníženie počtu členov diplomatického zboru v Rusku.

MOSKVA. Spojené štáty od stredy na osem dní pozastavia procedúru vydávania neimigrantských víz na svojom veľvyslanectve v Moskve. Konzuláty USA v Petrohrade, Jekaterinburgu a Vladivostoku nebudú vydávať víza až do odvolania. Oznámilo to v pondelok veľvyslanectvo USA v Moskve. Podľa agentúry AP ide o reakciu na ruské nariadenie, aby USA do 1. septembra znížili počet pracovníkov svojho veľvyslanectva a všetkých troch konzulátov o 755, teda o dve tretiny. Väčšinu z týchto pracovníkov tvoria miestni občania. Stalo sa tak po tom, čo americký Kongres schválil sankcie proti Rusku za údajné zasahovanie do prezidentských volieb v USA v roku 2016 a za jeho kroky na Ukrajine a v Sýrii, pripomenula AP. Ruský minister zahraničných vecí Sergej Lavrov na margo dnešného oznámenia o pozastavení vydávania víz konštatoval, že USA tým chcú dosiahnuť, aby Rusi cítili nespokojnosť s vlastnou vládou. Na otázku, ako teraz zareaguje Rusko, Lavrov odpovedal, že Moskva si oznámenie veľvyslanectva "preštuduje" a na rozdiel od americkej vlády "si nebude vylievať zlosť na občanoch USA".


Vyše dve miliardy kresťanov vo svete začínajú sláviť Vianoce

BRATISLAVA. Asi 2,2 miliardy kresťanov v rôznych častiach sveta začínajú v nedeľu sláviť Vianoce. V predvečer veľkého sviatku - Narodenie Pána (25. decembra), si pripomínajú narodenie Ježiša ako chudobného dieťaťa v Betleheme, jeho vstup do dejín ľudstva, ktorému priniesol spásu. Mnohé kresťanské rodiny na Slovensku dodržiavajú na Štedrý deň pôst, ako vyjadrenie pokory a úcty malému Ježiškovi, ktorý prišiel na svet. Slávnostná štedrovečerná večera, ktorej súčasťou bývajú oblátky s medom, diétna polievka a ryba, symbolizuje jednotu rodiny. A tá by sa pri spoločnom stole mala stretávať celý nasledujúci rok. Katolíci slávia v nedeľu popoludní a večer vigíliu sviatku Narodenia Pána. Neodmysliteľnou súčasťou Štedrého večera v rímskokatolíckych kostoloch sú polnočné omše. Spievajú sa počas nich slovenské koledy a vianočné piesne, vrátane svetoznámej rakúskej melódie Tichá noc, svätá noc..., ktorú skomponoval v roku 1818 organista Franz Xaver Gruber v malej rakúskej dedinke. Na mnohých miestach, najmä v Bratislave, sa konajú aj tzv. skoršie "polnočné omše", napríklad už o 22.00 h, na ktorých sa zúčastňujú rodiny s deťmi a starší ľudia. V kostoloch a v domácnostiach veriacich nechýbajú betlehemy a vyzdobené a rozžiarené vianočné stromčeky. V Gréckokatolíckej cirkvi sa nekonajú polnočné omše, ale slávi sa v neskorších večerných hodinách Veľké povečerie (asi o 22.00 h). V evanjelických chrámoch sú na Štedrý deň popoludní a večer slávnostné štedrovečerné služby Božie. Slávnostné bohoslužby sa konajú aj v Reformovanej kresťanskej cirkvi a v iných kresťanských chrámoch. Pravoslávni veriaci na Slovensku, ktorí sa riadia juliánskym kalendárom, budú sláviť Štedrý deň a Štedrý večer 6. januára.


USA a Taliban vyriešili spory ohľadne stiahnutia amerických vojakov

Washington dúfa, že konečnú dohodu s Talibanom uzavrie do prvého septembra.

KÁBUL. Vyjednávačom Spojených štátov a Talibanu sa v rámci najnovšieho kola mierových rozhovorov podarilo vyriešiť spory ohľadne stiahnutia amerických vojsk z Afganistanu. K dohode dospeli aj v otázke záruk, že Taliban preruší kontakty s inými extrémistickými skupinami. Uviedol to v utorok nemenovaný predstaviteľ talibov, ktorého citovala agentúra AP. Americká strana bezprostredne nepotvrdila, že sa uvedené sporné otázky podarilo skutočne vyriešiť. Avšak vyslanec USA pre afganský mierový proces Zalmay Khalilzad vyhlásil, že počas najnovšieho kola mierových rokovaní, ktoré sa začalo v sobotu v katarskej Dauhe, došlo k "úžasnému pokroku". Diskusie v Katare pokračujú aj v utorok rokovaniami technických tímov. Washington dúfa, že konečnú dohodu s Talibanom uzavrie do 1. septembra, teda ešte pred afganskými septembrovými prezidentskými voľbami i budúcoročnými prezidentskými voľbami v USA. Mierová dohoda by mala ukončiť už 18 rokov trvajúcu vojnu v Afganistane, ktorá je najdlhšie trvajúcim konfliktom, aký kedy USA viedli v zahraničí. Dohoda by mala zaistiť stiahnutie dvadsaťtisíc vojakov USA a NATO z Afganistanu a tiež poskytnúť záruky, že Afganistan sa opäť nestane bezpečným útočiskom pre teroristov, ktorý budú z jeho územia podnikať útoky v iných krajinách. Taliban v utorok pohrozil, že sa pokúsi prekaziť afganské prezidentské voľby a bude podnikať útoky na predvolebné zhromaždenia, píše agentúra DPA. Hnutie pritom varovalo Afgancov, aby sa na takýchto podujatiach radšej nezúčastňovali.


Traja už ukončili kariéru a štvrtý nie je v národnom tíme. Ďalších ruských biatlonistov obvinili z dopingu

Mená dotknutých športovcov nezverejnili.

MOSKVA. Štyroch ruských biatlonistov obvinili z dopingu. Podľa vyjadrenia Ruskej biatlonovej únie (RBU) je táto kauza spojená s predošlým vyšetrovaním Medzinárodnej antidopingovej agentúry (WADA) ohľadom dopingu v ruskom športe. Mená dotknutých športovcov nezverejnila ani Medzinárodná biatlonová únia (IBU). RBU potvrdila, že traja z obvinených už ukončili kariéru a štvrtý nie je momentálne členom národného tímu.


Neznášame negatívne správy, ale aj tak ich pozeráme. Prečo?

Vraždy, smrť, katastrofy. Ako je možné, že sa nám pri sledovaní takýchto televíznych novín vyplavujú hormóny šťastia?

Smrť na cestách. Staršia žena zomrela na mieste spolujazdca, dochôdkyňa na priechode a muž po zrážke s kamiónom. Hanba na autobusovej stanici. Starší Kysučan onanoval medzi stánkami nad pornografiou. Ak ste si v pondelok zapli Krimi noviny, dostali ste hneď v úvode takúto nádielku. Krátke vety, napínavé titulky reportáží, snaha vzbudiť strach. Tak vyzerajú správy nejednej televízie. Ich sledovanosť už dlhodobo presahuje pol milióna divákov, niekedy aj viac. Prečo záujem o nepríjemné správy neklesá, aj keď medzi ľuďmi často zaznieva, že televízne noviny sú príliš negatívne? Práve preto, lebo sú negatívne. Pýtať sa, či televízie prinášajú negatívne správy, pretože diváci majú o ne záujem, alebo ich ľudia sledujú preto, lebo nemajú na výber, je ako otázka o vajci a sliepke. Čo bolo skôr? Podľa odborníkov bol prvý náš záujem o negatívne správy. „Zrejme to súvisí s evolúciou, keď sme si kedysi bez televízorov a bulvárnych časopisov hovorili o tom, čo hrozné sme zažili. U počúvajúcich to vzbudilo záujem, pretože sa z toho mohli poučiť a podobnému nebezpečenstvu sa nabudúce vyhnúť,“ myslí si psychiater Jozef Hašto. Existuje aj druhá možnosť, prečo nás negatívne správy bavia. Nemecký psychológ a psychiater Borwin Bandelow špecializujúci sa na výskum strachu povedal v rozhovore pre český Newsweek, že pozeranie detektívok v nás síce vzbudzuje strach, no keď páchateľa chytia, svet je znovu v poriadku. Vtedy sa v našom mozgu vyplavia pozitívne hormóny endorfíny. To isté platí aj v prípade správ. „Hneď ako došlo k útoku v Mníchove, všetci o tom chceli počuť. Na jednej strane je veľký strach, pretože je to blízko, na druhej strane endorfíny, pretože sa nič nestalo mne alebo mojej rodine. Tento princíp strachu a endorfínov je dôvodom, prečo ľudia vyhľadávajú taký typ informácií,“ povedal Bandelow. Záujem o rôzne typy správ skúmalo americké Pew Research Center for People & the Press. Od roku 1986 sledujú 165 individuálnych národných prieskumov a zisťujú, o aké správy majú ľudia záujem. Autor štúdie Michael J. Robinson tvrdí, že najviac pozornosti už dlhodobo získavajú témy ako vojna a terorizmus. Naopak, záujem klesol o prírodné katastrofy či nehody spôsobené ľuďmi. Jediné, čo sa v priebehu času nezmenilo a ostalo uprostred, sú správy o trestnej činnosti, zdraví a politike. Kým medzi rokmi 1986 a 1989 sa o tému vojny a terorizmu zaujímalo 44 percent ľudí, v rokoch 2000 až 2006 to bolo 43 percent. Prírodné katastrofy sa znížili z 54 na 34 percent a napríklad najmenej vyhľadávané škandály celebrít zaujímali z pôvodných 22 len 17 percent ľudí. Najviac pozornosti vzbudzujú polarizačné otázky týkajúce rodiny, sexuality, vlastenectva a Boha. Najmenší záujem je o vedu, technológie a správy zo zahraničia,“ zhrnul Robinson. Ak by sa Hašto mýlil a pravdivé by bolo tvrdenie, že ľudia pozerajú negatívne správy preto, lebo nie je na výber, pomohlo by to myšlienke amerického matematika Johna Allena Paulosa. Ten pripisuje zvyšujúci sa podiel negatívnych správ teórii pravdepodobnosti a čiastočne globalizácii. Vo svojej knihe Innumeracy píše, že správy v mestách s päťsto až päťtisíc obyvateľmi sú prevažne pozitívne, lebo pravdepodobnosť, že sa tam stane niečo neobvyklé, je nízka. Zároveň však platí, že čím väčšie mesto, tým je väčšia pravdepodobnosť vzniku negatívnych incidentov. Zahraničné spravodajstvo, dostupnosť médií a internet nakoniec vytvárajú dojem, že výskyt negatívnych príbehov sa stále zvyšuje. Opak je však pravda. Žijeme v čase, keď je trend násilných úmrtí zapríčinených druhými osobami klesajúci a keď žijeme relatívne bezpečne. No bezpečný život necháva vyniknúť správam, keď sa objaví sériový vrah alebo niekto spácha teroristický útok. Vzbudí to v nás silnú emóciu alebo pocit ohrozenia, podobne ako pád lietadla. To je síce považované za najbezpečnejší spôsob prepravy, no ak dôjde k leteckej katastrofe, dozvie sa o nej každý. Pomer negatívnych správ podľa mediálneho analytika Newton Media Martina Gondu nie je taký, ako sa zvykneme domnievať. „Ak je medializovaná konkrétna kauza, zvyknú negatívne správy prevyšovať tie neutrálne. Avšak pri väčšej analýze slovenských médií by sme pravdepodobne zistili, že najviac sú zastúpené neutrálne správy.“ Podobnú analýzu robil v novembri tohto roku analytický web Medan.sk, ktorý sedem dní kontinuálne sledoval vybrané televízne spravodajské relácie s cieľom zistiť, či sa zhodli vo výbere prvej reportáže. V dvoch prípadoch sa počas jedného týždňa nezhodli vôbec, inokedy čiastočne a raz úplne. RTVS a TA3 zvykli otvárať správy neutrálnou informáciou, TV Joj a Markíza skôr negatívnou. Kým napríklad RTVS a TA3 informovali 18. novembra v prvej správe o hromadnom prepúšťaní vo Volkswagene, TV Joj a Markíza začali príspevkom o smrti chlapčeka. Podobne začínala Joj a Markíza aj vo dvoch ďalších dňoch, keď informovali o sexe učiteľa s neplnoletou žiačkou a smrti muža na R1. V prinášaní negatívnych správ vidia Hašto aj Gonda šancu mať výchovný charakter. „V prípade, že ide o informáciu, v ktorej sa poukazuje na isté riešenie problému alebo je v kontexte snaha varovať pred zlom, istý výchovný charakter vidíme,“ pripúšťa Gonda. „Bulvár aj správy o nešťastných udalostiach sú len pokračovaním tendencie, ktorú v sebe máme státisíce rokov. Chceme vedieť, čo je ohrozujúce, lebo nám to zvyšuje šance na prežitie. Tí, ktorí by o to nemali záujem a ignorovali by nebezpečnú stránku života, mali by menšie šance na prežitie,“ dodáva Hašto. Chceme vedieť, čo je ohrozujúce, lebo nám to zvyšuje šance na prežitie. Podľa neho je výhodné, keď je človek nastavený tak, že chce počuť aj strašidelné správy. V praxi to funguje tak, že keď vidíme správu o autonehode, môžeme sa potešiť a povedať si: nám sa to nestalo. No zároveň si vieme odvodiť ponaučenie, na čo si musíme dávať pozor, aby k niečomu podobnému nedošlo. Na snahu ponaučiť sa z negatívnych správ sa vo svojom výskume na University of California zameriavali aj psychologičky Angela Legg a Kate Sweeny. Zisťovali, či chceme ako prvé počuť negatívne správy alebo pozitívne. Podľa nich to závisí od toho, či sa osoba zameriava len na aktuálnu náladu, alebo snahu zmeniť svoje správanie. Vo svojej práci zistili, že na koniec správ sa bežne dávala pozitívna informácia, pretože posledná správa dokáže výrazne ovplyvniť našu náladu. No ukázalo sa, že zacítiť malé znepokojenie môže pôsobiť motivujúco. Preto ak chce niekto zmeniť svoje správanie a poučiť sa, je pre neho lepšie, keď bude posledná správa negatívna. Dôležitú úlohu v sledovaní negatívnych správ hrá aj limbický systém a amygdala. Je to akýsi detektor nebezpečenstva, ktorý sleduje všetky zmyslové vnemy, aby identifikoval akýkoľvek druh nebezpečenstva a dostal nás do stavu pohotovosti. Kedysi nás upozorňoval napríklad na bezprostrednú blízkosť tigra, dnes stačí na jeho aktiváciu aj šuchot lístia. Neustály pocit pripravenosti na zlé správy pripisuje Hašto našej povahe. Sme nastavení bojovať, konkurovať a súťažiť. Televízne noviny preto prirovnáva k športovým zápasom. „Keď jedno mužstvo útočí proti druhému a dobýva jeho územie, pôsobí to na nás vzrušujúco. Ľudia jednoducho chcú pozerať napínavé a negatívne správy. Keby nechceli, televízie nebudú mať sledovanosť a zaniknú,“ uzatvára Hašto. Tento text ste mohli čítať vďaka tomu, že platíte za obsah. Vážime si to.


Kurz maďarského forintu klesol na historické minimum

Slabý forint je výhodný najmä pre maďarských exportérov.

BUDAPEŠŤ. Kurz maďarského forintu klesol vo štvrtok na historické minimum, keď v priebehu dopoludnia sa za jedno euro platilo viac než 328 forintov. Ako uviedla agentúra Reuters, v dopoludňajších hodinách dosiahol kurz forintu historické minimum 328,4 HUF/EUR. Neskôr sa však čiastočne zotavil na 327,71 HUF/EUR. Od začiatku roka klesol kurz maďarskej meny oproti euru približne o 6 percent. Dôvodom sú podľa ekonómov najmä nízke úrokové sadzby centrálnej banky. Tá uviedla, že na nízkej úrovni zostanú úrokové sadzby počas tohto aj budúceho roka. Slabý forint je podľa agentúry DPA výhodný najmä pre maďarských exportérov, keďže zlacňuje ich produkty na medzinárodných trhoch. Podporu tak predstavuje aj pre maďarskú ekonomiku ako celok, keďže tá je do veľkej miery orientovaná na vývoz.


Slováci a Česi budú spolupracovať v rozvoji inteligentných miest

Raši objasnil nový mechanizmus na podporu rozvoja inteligentných miest na Slovensku.

PRAHA. Slovensko a Česká republika budú spolupracovať v rozvoji a podpore inteligentných miest. Dohodol sa na tom v piatok vicepremiér Richard Raši (Smer-SD) na stretnutí s českou ministerkou pre miestny rozvoj Klárou Dostálovou v Prahe. Médiá o tom informoval odbor komunikácie a protokolu Úradu podpredsedu vlády SR pre investície a informatizáciu (ÚPVII). Raši prezentoval nový mechanizmus na podporu rozvoja inteligentných miest na Slovensku, ktorý starostom a primátorom ponúkne na jednom mieste dostupné iniciatívy a programy pre financovanie inteligentných riešení. Ide o vytvorenie webovej platformy, zadefinovanie aktivít a zverejnenie výziev na podporu smart cities, uviedol odbor. Vicepremiér uviedol, že ČR už na jednom mieste všetky informácie o projektoch Smart Cities združuje. "Slovensko však išlo ďalej. Vláda zaviazala jednotlivých ministrov, aby projekty podporujúce inteligentné mestá podporovali aj v eurofondových výzvach vo všetkých operačných programoch," povedal. S českou ministerkou sa zhodli aj na prioritách oboch krajín, ktoré budú spoločne presadzovať pri rokovaní o európskom rozpočte na roky 2021 až 2027. Raši zdôraznil, že Slovensko aj Česko by chceli, aby rozpočet bol schválený ešte v tomto volebnom období Európskej komisie, ale iba za podmienky, že bude vyhovujúci pre obe naše krajiny aj pre celú V4. Tieto rokovania z pohľadu Slovenska patria medzi hlavné priority v oblasti kohézie, aj s ohľadom na slovenské predsedníctvo vo V4. Slovensko podľa jeho slov tiež podporuje sústredenie sa na menší počet cieľov a oblastí. "Nestotožňujeme sa ale s tým, aby legislatíva Únie stanovila povinné ohraničenia, alebo povinné minimálne limity pre jednotlivé tematické ciele, či fondy EÚ," poznamenal. Vicepremiér Raši sa výrazne zasadzuje aj o všeobecné zjednodušenie v oblasti eurofondov, či zjednodušenie v oblasti kontrol. S ministerkou Dostálovou sa tiež dohodli, že na spoločnom rokovaní vlád SR a ČR 17. septembra v Košiciach zadefinujú aj spoločné projekty v oblasti cezhraničnej spolupráce, uzatvára odbor.


Sagan sa pokúšal o únik, neúspešne. Lídrom Vuelty je neznámy Francúz

ONLINE prenos

Profil etapy

VIDEO

Reakcie, súhrn

Priebežné výsledky

BRATISLAVA. Španielska Vuelta je pre mnohých cyklistov poslednou šancou zachrániť sezónu. A v porovnaní s Tour de France je ťažko predvídateľná. Aj tento rok sú španielske preteky plné prekvapení. Po piatich etapách je lídrom Vuelty prakticky neznámy Francúz Rudy Molard z tímu Groupama-FDJ. Favoriti ako Talian Vincenzo Nibali či Austrálčan Richie Porte sa trápia, Slovák Peter Sagan sa stále len zotavuje zo zranení, ktoré utrpel, a jeho tímový kolega Nemec Emanuel Buchmann zase drží skvelé tretie miesto v celkovom poradí. Na Vuelte sa darí jazdcom v úniku, pelotón akoby stratil silu a nemal záujem pracovať. Aj stredajšia piata etapa bola plná pokusov o únik. O jeden sa pokúšal aj Sagan, ale pelotón ho nepustil. Aj vďaka tomu sa v stredu v cieli tešili dvaja menej známi cyklisti - Austrálčan Simon Clarke a Francúz Rudy Molard. Clarke vybojoval pre tím Education First - Drapac veľmi dôležité víťazstvo. Pre americký tím je vôbec prvé z pretekov WorldTour v tejto sezóne. "Je to skvelé. Od posledného víťazstva na Vuelte (rok 2012 - pozn. red.) som na sebe stále tvrdo pracoval, no nedarilo sa mi znovu zvíťaziť. Trvalo mi to veľmi dlho. Dokonca ani dnes som si nebol istý, či to dokážem,“ hovoril Clarke v cieli. Lenže oslavovať mohol aj francúzsky tím Groupama-FDJ. Dvadsaťosemročný Molard sa vďaka úspešnému úniku dostal na prvú priečku celej Vuelty. Pred Poliakom Michalom Kwiatkowským (Sky) vedie o 41 sekúnd. Pre Molarda to bude zážitok a nová skúsenosť. Veľmi mu to želám. Byť v pozícii lídra Vuelty je niečo výnimočné a my sa pokúsime udržať si červený dres, kým to len bude možné. Molard za osem sezón medzi profesionálmi dosiahol len dve víťazstvá. Na tohtoročnej Tour obsadil celkovo 38. priečku, čo je jeho maximum. „Po Tour de France a klasike v San Sebastiane som sa necítil najlepšie. Dnes to bolo naopak. Že máme dres lídra len potvrdzuje, že s nami treba rátať. Mať červený dres je vzácnosť a budeme sa snažiť udržať si ho. Ktovie, možno sa mi to už nikdy v kariére nepodarí,“ povedal Molard pre Eurosport. Lídrom tímu na celkové poradie je však iný Francúz - Thibaut Pinot. „Pre nás sú to skvelé správy. Pre Molarda to bude zážitok a nová skúsenosť. Veľmi mu to želám. Byť v pozícii lídra Vuelty je niečo výnimočné a my sa pokúsime udržať si červený dres, kým to len bude možné,“ hovoril Pinot. „Pre Francúzov je to veľmi zriedkavé. Všetci budeme bojovať za Rudyho a zajtra by mu mali pomôcť aj šprintérske tímy," dodal Pinot. Tím Groupama-FDJ naposledy viedol Vueltu v roku 2005. Vtedy bol na prvej priečke austrálsky šprintér Bradley McGee. A posledným Francúzom, ktorý vyhral niektoré z trojtýždňových etapových pretekov, je Laurent Jalabert. V roku 1995 ovládol Vueltu. Sagan obsadil v stredu 149. priečku s viac ako 17-minútovou stratou. "Etapu rozhodol únik. Začiatok bol veľmi rýchly, ale potom pelotón zvoľnil tempo. Umožnilo mi to rýchlejšie sa zotavovať po zranení, deň po dni sa zlepšujem," uviedol Sagan prostredníctvom sociálnej siete. Štvrtková šiesta etapa je úplne rovinatá a o víťazovi by mal rozhodovať šprint, hoci po posledných dňoch sa ukazuje, že aj jazdci v úniku majú šance. Medzi šprintérmi je najsilnejší taliansky šampión Elia Viviani. V tejto sezóne má na konte najviac víťazstiev spomedzi všetkých jazdcov - až šestnásť. Pre Sagana bude štvrtková etapa dobrou príležitosťou, aby si otestoval svoje sily.


Maratón na MS má víťazku s historicky najhorším časom, mnohé favoritky nedokončili

Na štarte boli mimoriadne náročné podmienky.

Maratón - ženy DAUHA. Úvodnú finálovú disciplínu na 17. majstrovstvách sveta v atletike v katarskej Dauhe, maratón žien, vyhrala v náročných podmienkach Keňanka Ruth Chepngetichová časom 2:32:43 h. Na štarte minútu pred polnocou miestneho času bolo 32°C a vlhkosť vzduchu 74 percent. Víťazkin čas bol najslabší v histórii svetových šampionátov. Medailové pozície patrili Afričankám: striebro si vybojovala obhajkyňa titulu, Bahrajnčanka kenského pôvodu Ruth Chelimová (2:33:46) a bronz Helalia Johannesová z Namíbie (2:34:15). Najlepšia Európanka v cieli bola na piatej priečke Volha Mazuronokoá z Bieloruska. Zo 70 vytrvalkýň na štarte dokončilo dauhaský maratón 40, no nebola medzi nimi ani jedna z favorizovaných Etiópčaniek.Dvadsaťpäťročná Chepngetichová, časom 2:17:08 h za Britkou Radcliffovou a krajankou Keitanyovou tretia najlepšia maratónkyňa histórie. v Využila svoje skúsenosti z maratónov v podobnom prostredí ako v Dauhe (v januári triumfovala v Dubaji) a zaznamenala svoj najväčší úspech v kariére.


Dotácia na tepelné čerpadlá sa minula za necelé štyri minúty

BRATISLAVA. O dotácie na tepelné čerpadlá bol znova veľký záujem. Slovenské domácnosti si v siedmom kole projektu Zelená domácnostiam II rozdelili 800 tis. eur za necelé štyri minúty. Slovenská inovačná a energetická agentúra (SIEA) v tomto kole vydala 265 poukážok. Ako ďalej uviedla SIEA v tlačovej správe, nasledujúce kolo určené pre tepelné čerpadlá bude vyhlásené skôr, ako uplynie 30-dňová lehota platnosti poukážok. "Domácnosti, ktoré teraz vydané poukážky na čerpadlá z rôznych dôvodov nevyužijú a budú sa chcieť uchádzať o nové v najbližšom kole, musia požiadať o predčasné ukončenie ich platnosti," uviedla agentúra.Dotáciu na kúpu tepelných čerpadiel a slnečných kolektorov bude môcť v najbližších dvoch mesiacoch získať viac domácností. SIEA totiž zvýšila prostriedky v pripravovaných kolách určených pre tepelné čerpadlá a slnečné kolektory. "Z prvých kôl zostali nevyužité prostriedky pôvodne vyčlenené najmä na inštalácie kotlov na biomasu a fotovoltických panelov. Presúvame ich na tepelné čerpadlá a slnečné kolektory, pri ktorých záujem výrazne prevyšoval možnosti," uviedla generálna riaditeľka SIEA Alexandra Velická. Po presune prostriedkov bude 4. júna tohto roka na tepelné čerpadlá k dispozícii 1 mil. eur a 9. júla tohto roka 800 tis. eur. V nasledujúcich dvoch kolách určených pre slnečné kolektory, ktoré budú otvorené 21. mája a 18. júna tohto roka, sa pôvodné sumy zvýšili na 700 tis. eur. "Ak sa medzičasom uvoľnia ďalšie financie, upravíme výšku aj v nasledujúcich kolách," informovala Velická. Aktuálne je vydaných viac ako 2 500 platných poukážok v hodnote 4,6 mil. eur. Do septembra tohto roka plánuje SIEA podľa zverejneného harmonogramu vyhlásiť ešte 13 kôl v celkovej hodnote 7,7 mil. eur. Tento rok sú kolá vyhlasované pre každé zariadenie samostatne, aj preto sú vyčlenené čiastky nižšie ako v minulosti. V doterajších siedmich kolách bolo pri štyroch zariadeniach k dispozícii po 800 tis. eur. Rovnaká suma je pripravená na 14. mája tohto roka, kedy bude možné požiadať o poukážky na kotly na biomasu. Na všetky nasledujúce kolá bolo pôvodne v harmonograme plánovaných po 500 tis. eur a menej, s tým, že hodnoty sa priebežne upravia podľa dopytu a miery využitia už vydaných poukážok.Národný projekt Zelená domácnostiam II je súčasťou Operačného programu Kvalita životného prostredia. Cieľom projektu je do roku 2023 zvýšiť využívanie obnoviteľných zdrojov energie v domácnostiach. SIEA plánuje podporiť inštalácie s celkovým výkonom 140 megawattov.


Kim Čong-un prekročil hranice Južnej Kórey

Denuklearizácia

Rokovania

Komentár

Foto

Reakcia Trumpa

Čína, Rusko a Japonsko

Fotogaléria zo summitu vodcov krajín z rozdeleného Kórejského polostrova.

PCHANMUDŽON. Po jedenástich rokoch sa v demilitarizovanej zóne na hraniciach dvoch rôznych svetov stretli lídri rozdelenej Kórey. Líder KĽDR Kim Čong-un a prezident Kórejskej republiky Mun Če-in. Severokórejský vodca ubezpečil, že s juhokórejskou stranou povedie "prospešnú diskusiu" a jeho postoj bude "úprimný a "otvorený", aby sa dosiahol "dobrý výsledok".


STĹPČEK ŠÉFREDAKTORKYEurópa vás potrebuje. Fašisti a extrémisti pre ňu plán nemajú

Minúta po minúte

Ako voliť?

Menia domácu politiku

Stĺpček šéfredaktorky

Fotogaléria

Zoznam kandidátov

Nikdy jasne nepovedali, čo by mali v europarlamente robiť.

Nemajú plán pre Európu. Majú len kampane strachu. Plánujú len pre seba. Najčastejšie scenáre patetických seriálov, ktoré frustrujú diváka. Víziu pre krajinu nahrádzajú sloganmi, ktoré odkukali od skúsenejších populistov a v horšom prípade od vojnových zločincov. Tlačia sa do Európskeho parlamentu, ktorý vlastne nikdy nechceli. S agendou, ktorá samoúčelne rozkladá. Vlastne nevieme, čo by tam v náš prospech robili, lebo to nikdy jasne nepovedali. Zlý Brusel, migranti pripravení skonzumovať našu kultúru a nechať nám len ohryzky svojej kultúry, Sorosova armáda, diktát úradníkov, tajné plány imperialistov. To všetko sme už počuli. A predsa nanovo nám tieto slogany hádžu do tváre. Nám, čo chceme žiť v demokratickej Európe, a nie v guberniách samozvaných autokratov, ktorých poháňa len korupcia. Bez váhania by urobili výpredaj demokratických inštitúcií a médií za putinovské službičky a zdroje. Lebo nikdy nevyhrávajú férovo. Tá naša voľba nie je komplikovaná. Máme historickú skúsenosť s fašistami a populistami a vieme, kam tieto skupiny vo svojich najextrémnejšich formách Európu doviedli. Aj v týchto voľbách im vieme povedať nie. Lebo ak to neurobíme teraz, jedného dňa už nemusia byť voľby, v ktorých budeme môcť naše nie povedať. Politické sily, ktoré chcú rozložiť Európu, ale nasadzujú si vľúdnejšiu masku ochrancu národnej identity, v skutočnosti nie sú v prevahe. Budú len vtedy, ak tí, čo sú za modernú a zjednotenú Európu, ktorá verí v zdravý rozum, ľudskosť, vzdelanie, obohacujúcu kultúru, dôstojnosť a rešpekt pre demokraciu, ostanú počas volieb doma.


Orbán si za prvú zahraničnú cestu vybral Varšavu

Maďarský premiér oficiálnu návštevu Varšavy absolvoval naposledy vlani v septembri, keď rokoval o riešení migračnej krízy.

BUDAPEŠŤ. Prvá oficiálna zahraničná cesta znovuzvoleného predsedu maďarskej vlády Viktora Orbána povedie v pondelok do Varšavy, kde sa stretne s poľským premiérom Mateuszom Morawieckým. Informovala o tom agentúra MTI, podľa ktorej schôdzky ministerských predsedov Maďarska a Poľska sú pravidelné. Maďarské Národné zhromaždenie znovuzvolilo Orbána za predsedu maďarskej vlády vo štvrtok minulý týždeň. Morawieczki absolvoval návštevu Budapešti 26. januára tohto roka, keď sa konala schôdzka premiérov krajín Vyšehradskej štvorky (V4). Predtým 3. januára 2018 sa v rámci svojej takisto prvej oficiálnej zahraničnej cesty stretol premiér Morawieczki dvojstranne s Orbánom. Politici vtedy hovorili o ochrane štátnych hraníc, o migračnej otázke či o maďarsko-poľskej spolupráci na veľkých projektoch. Orbán oficiálnu návštevu Varšavy absolvoval naposledy 22. septembra 2017, keď rokoval najmä o posilnení dvojstrannej spolupráce v otázkach bezpečnosti a o riešení migračnej krízy s predsedníčkou poľskej vlády Beatou Szydlovou. Tá navštívila oficiálne Budapešť a rokovala s Orbánom 8. februára 2016.


Od štyridsatky po sedemdesiatku. Ako sa vekom mení sexualita?

Rozhovor s psychológom

Rozhovor s urológom

Zmeny sexuality

Kvalita sexuálneho života každým rokom čoraz viac závisí od psychiky milencov.

BRATISLAVA. Celosvetová štúdia sexuálnych postojov a správania (GSSAB) zahŕňala takmer 14-tisíc žien a mužov vo veku od 40 do 80 rokov. Tabuľka opisuje hlavné zmeny, ktoré vekom nastávajú v sexualite mužov a žien. Dôležité je uvedomiť si, že každý človek ich prežíva individuálne a dôležité nie sú len genetické dispozície, ale aj spôsob života a emocionálne nastavenie. Aktívni a zdraví ľudia, udržiavajúci bohaté sociálne kontakty, disponujúci rodinou a partnerom či partnerkou, majú nesporne bohatší a vyrovnanejší sexuálny život ako ľudia poznamenaní nezdravým životným štýlom, žijúci osamote a užívajúci sex skôr nárazovo či príležitostne. Štyridsiatnici poznajú svoje telo i telo partnera, čerpajú zo životných skúseností a užívajú si dôveru, ktorá sprevádza dlhodobé partnerstvo. Zdravotných problémov býva minimum, sex býva bez problémov. Sexualita je na vrchole. Pokles libida niektorých žien možno pripísať skôr klesajúcej hladine testosterónu než koncentrácii estrogénu. Sexuálna túžba, aktivita aj pôžitok zo sexu klesajú spolu s ním, no v štyridsiatke ešte hladina testosterónu nahráva bohatému a kvalitnému sexuálnemu životu. Produkcia testosterónu pozvoľne klesá, fyzická aktivita (športovanie) ju však bohato dopĺňa. Problémy s erekciou sú pomerne zriedkavé (uvádzajú ich len štyri percentá mužov), predčasná ejakulácia tiež. Sexuálny život párov v strednom veku zažíva prvé silnejšie turbulencie. Telá starnú, zdravotné problémy nastupujú a dvojice môžu zažívať frustráciu zo zmien, ktoré im bránia v intímnom spolužití. Menopauza sa u žien na Slovensku objavuje vo veku 50 rokov. Nie každá žena cíti symptómy predchádzajúce menopauzu (perimenopauza) rovnako a niektoré z nich závisia aj od jej psychického nastavenia, genetických predpokladov a spôsobu života. Pre sexualitu žien je kľúčový estrogén, ktorý okrem iného podporuje pružnosť svalstva panvového dna, čím umožňuje kvalitný pohlavný styk. S príchodom menopauzy hladina estrogénu klesá a dôsledkom toho môže byť suchá a oslabená sliznica vagíny. Tieto problémy menej pociťujú ženy, ktoré vedú aktívny sexuálny život, čo znamená aspoň dve súlože týždenne. Problémy s erekciou sú čoraz častejšie, vyskytujú sa už u 26 % mužov. Plná erekcia muža v päťdesiatke si žiada viac času a priamej stimulácie, niekedy sa objavuje až v momente ejakulácie. Mnohí objavujú čaro liekov na erektilnú dysfunkciu, čo im umožňuje zapájať sa do sexu viac než ich rovesníčky. Sex aspoň raz ročne viac má až 84 percent, približne 62 percent pravidelne masturbuje. Zdravé páry prijímajú nový sexuálny model, ktorý sa z výkonu presmeruje na spoločne prežívaný pôžitok. Staršie páry oceňujú zmyselnosť, hravosť, nápaditosť a erotické skúsenosti rovnako ako samotný pohlavný styk a orgazmus. Kľúčom k sexuálnej spokojnosti je pozitívne myslenie, realistické očakávania a bohatý citový život. Niektoré páry alebo aj jedinci aktívne vyhľadávajú menej tradičné sexuálne aktivity. Sexualita ženy po šesťdesiatke vo veľkej miere závisí od záujmu a aktivity partnera, ktorý, ak je dostatočne empatický a skúsený, dokáže žene udržať jej sebavedomie a bohato ju uspokojiť. Zanedbávaná žena môže prežívať strach, že prišla o svoj šarm a nedokáže súperiť s mladšími ženami. Môžu nastať problémy s intimitou, libidom, vzrušením, prípadne s bolestivým stykom, ktorý sa objavuje u viac než 80 percent žien. Výsledkom je, že 60 percent žien sa sexu vzdáva a nemá ho ani raz ročne, necelá štvrtina žien však naďalej masturbuje. Problémy s erekciou sú výraznejšie, objavujú sa už u 40 percent mužov. Sexualitu ohrozujú cievne, neurologické a hormonálne zmeny, ako aj zlá životospráva. Hlavnou príčinou problémov nie je samotné starnutie, ale ochorenia a vedľajšie účinky liekov. Ani jednu súlož ročne nezažije 40 percent mužov, masturbuje viac než polovica mužov. Sex v šesťdesiatke je odrazom spôsobu života, ktorý muž viedol v päťdesiatke. Zdravý životný štýl ho v tejto oblasti udržiava aj na ďalej aktívnym a dokáže tvorivo využiť možnosti, ktoré mu ponúkajú lieky na erektilnú dysfunkciu a vhodná sexuálna partnerka. Dvojice dávajú väčší dôraz na emocionálnu intimitu než fyzické spolužitie. Intímny život páru si vyžaduje vedomé využitie fyzických a psychologických relaxačných techník. Aj keď erekcia muža nie je taká silná ako v minulosti, erekcia ešte stále postačuje na súlož, i keď nie vždy sa dostaví vyvrcholenie. Zásadný rodový rozdiel medzi starnúcou populáciou je, že v prípade žien sa znižuje šanca, že majú trvalého sexuálneho partnera. Po smrti manžela sa často svojho sexuálneho života vzdávajú. V sedemdesiatke sa intímny život presúva skôr do hlavy a predstáv, dotykov a používania rôznych pomôcok. Aspoň jednu súlož ročne zažije už len 17 percent žien a takmer 40 percent mužov. Výrazne klesá aj záujem o masturbáciu. Po sedemdesiatke sa sebauspokojuje 16 percent žien a 28 percent mužov.   DOI: 10.1038/ijir.2009.7 DOI: 10.1159/000337420 DOI: 10.1080/08975353.2013.762867 DOI: 10.7326/0003-4819-139-3-200308050-00005 DOI: 10.1080/14681991003750467


Roky si anonymne uťahoval z ruskej vlády, musel sa odhaliť

BRATISLAVA, MOSKVA. Rusi prestanú piť, keď si nájdu zaujímavú prácu a hobby, ktoré ich napĺňa, povedala ministerka zdravotníctva Veronika Skvorcovová. Inak povedané: Rusi neprestanú piť nikdy. Tieto slová napísal na svoj účet na sociálnej sieti twitter ruský politický internetový kritik, známy ako StalinGulag. Po identite človeka, ktorý roky dráždil Kremeľ, pátrali ruské médiá niekoľko rokov. Tento týždeň sa kritik rozhodol svoju identitu odhaliť – pátrala po ňom totiž polícia. Alexander Gorbunov má 27 rokov, pochádza z mesta Machačkala, no už roky žije s manželkou v Moskve. Živí sa ako obchodník, ktorý sa špecializuje na predaj doplnkov stravy a kryptomien. Trpí tiež neuromuskulárnym ochorením, je preto odkázaný na invalidný vozík. Ruský opozičný líder Alexej Navaľnyj ho v roku 2017 nazval „najdôležitejším politickým komentátorom v Rusku“. Nie je možné mlčať, keď sa v Rusku dejú takéto šialenosti. Na sociálnej sieti twitter má vyše milióna fanúšikov a každý deň tam zverejňuje niekoľko satirických postov. Vo väčšine si uťahoval z politického systému a ruskej vlády. Jeho konto patrí medzi najpopulárnejšie aj na sociálnej sieti telegram. Účty si založil ešte v roku 2013, pretože pre chorobu väčšinu svojho času trávil doma. „Chcel som len písať. Vďaka počítaču a internetu som mohol sledovať, čo sa deje vo zvyšku sveta... vždy som sa zaujímal o politiku,“ povedal pre BBC. Gorbunov si cez svoj účet uťahoval napríklad z toho, že hlavnou udalosťou v Rusku boli týždne prezidentskí kandidáti na Ukrajine. „Vysielajú to na všetkých kanáloch. Je zaujímavejšie sledovať voľby v cudzej krajine, než dúfať, že jedného dňa tu budeme mať niečo podobné,“ napísal. Keď v Novosibirsku vylúčili adoptované dieťa zo školy, pretože má HIV, napísal, že teraz stačí už všetko len dezinfikovať a keď dieťa zostane doma, všetko bude v poriadku. „Nie je možné mlčať, keď sa v Rusku dejú takéto šialenosti,“ hovorí pre BBC. Už v roku 2018 ruský web RBK špekuloval, že by známy twitterový kanál mohol mať na svedomí práve Alexander Gorbunov. Ten však toto tvrdenie na sociálnej sieti poprel. Identitu sa teraz rozhodol odhaliť, pretože polícia vykonala domovú prehliadku u jeho matky. Povedali jej, že niekto použil Gorbunovov mobilný telefón, aby sa vyhrážal bombovým útokom. Okrem nej polícia kontaktovala aj ďalších jeho príbuzných. „Bolo by hrozné, ak by museli trpieť. Nielen kvôli úradom, ale aj kvôli provládnym fanatikom,“ povedal pre BBC. Polícia teraz odmieta potvrdiť, že k takémuto incidentu vôbec došlo. V minulosti bolo takéto správanie rizikové, no nie protiprávne, pripomína web Moscow Times.  Nová ruská legislatíva však zakázala jednotlivcom šíriť nielen falošné správy, ale aj informácie, ktoré urážajú štátnych úradníkov. Podobní kritici ako StalinGulag by mohli byť v budúcnosti trestne stíhaní. Bloger si vyslúžil podporu ľudí na sociálnych sieťach. Gorbunov však so svojimi príspevkami skončiť nechce: „Nebojím sa o seba, nemôžu ma nijako obmedziť, pretože som celý svoj život žil s obmedzeniami,“ hovorí muž, ktorý odmieta brať lieky, ktoré mu môžu predĺžiť život. „Pre mňa sa nič nezmenilo, budem pokračovať v písaní tak, ako som to vždy robil,“ dodal.


Chorvátsko privíta Anglicko v Lige národov bez divákov, pre trest z roku 2015

Dvojzápasové uzavretie štadióna nariadila UEFA za vyrytú svastiku na trávniku v Splite.

NYON. Chorvátsko privíta Anglicko 12. októbra pred prázdnym hľadiskom vo svojom domácom zápase európskej futbalovej Ligy národov 2018/2019, čím si odpyká trest od Európskej futbalovej únie (UEFA) uložený ešte v roku 2015. Dvojzápasové uzavretie štadióna nariadila UEFA za vyrytú svastiku na trávniku v Splite pred zápasom H-skupiny kvalifikácie ME 2016 proti Taliansku (1:1). Chorvátom vtedy odrátala v tabuľke jeden bod a Chorvátsky futbalový zväz (HNS) musel zaplatiť pokutu 100-tisíc eur. Chorvátsko minulý týždeň vyžrebovali do 4. skupiny A-divízie Ligy národov spolu s Anglickom a Španielskom.


Trumpov výber nového šéfa NASA vyvoláva rozpaky

Výhrady sa najčastejšie koncentrujú na tri oblasti.

WASHINGTON. Nominácia republikánskeho poslanca Snemovne reprezentantov amerického Kongresu Jima Brindestinea, ktorého prezident Donald Trump vymenoval za nového šéfa Národného úradu pre letectvo a vesmír (NASA), vzbudzuje rozpaky vo vedeckej obci, ale tiež naprieč americkým politickým spektrom. Výhradu k Trumpovmu výberu už vzniesli viacerí vplyvní politici nielen z Demokratickej strany, ale aj z Trumpovej Republikánskej strany.Ako píše Huffington Post, výhrady sa najčastejšie koncentrujú na tri oblasti: Prvým je fakt, že Brindestine je politikom, druhým je absencia akéhokoľvek kreditu v oblasti vedy, a tretím je Brindestineov názor, že globálne otepľovanie vôbec nesúvisí s ľudskou činnosťou.Nominácia Brindestinea ešte musí prejsť Senátom amerického Kongresu, je však pomerne málo pravdepodobné, že by ho Senát zablokoval. Napriek tomu, že sa proti jeho vymenovaniu ozvali už viacerí vplyvní členovia Senátu vrátane obidvoch senátorov zastupujúcich Floridu, kde sídli Kennedyho vesmírne stredisko."Šéf NASA by mal byť profesionálom z oblasti vesmírneho výskumu, a nie politikom," vyhlásil republikánsky senátor za Floridu Bill Nelson. Jeho kolega Marco Rubio sa dokonca domnieva, že vymenovanie Brindestinea by mohlo mať "devastujúce účinky na vesmírny program". "Keďže som z Floridy, veľmi citlivo vnímam čokoľvek, čo spomaľuje NASA a jej vesmírny program," povedal Rubio.Huffington Post pripomína, že Brindestine, vojenský pilot vo výslužbe, nemá takmer nič dočinenia s vedou, snáď okrem toho, že v minulosti pôsobil ako riaditeľ planetária v Tulse a od roku 2016 je členom výboru pre vedu, vesmír a technológie Snemovne reprezentantov. V rámci neho napríklad opakovane vyjadroval nesúhlasné stanovisko s tým, aby NASA míňala peniaze na výskum klimatických zmien, ktoré podľa neho nemajú nič do činenia s pôsobením človeka.


Nemecká pošta čelí kritike za predaj údajov o zákazníkoch politickým stranám

Strany vyhlásili, že pri cielenej predvolebnej kampani nespolupracovali s Deutsche Post.

BERLÍN. Nemecká národná poštová služba odmietla kritiku, ktorú vyvolalo odhalenie, že pred vlaňajšími parlamentnými voľbami v Nemecku poskytla tamojším politickým stranám údaje o svojich zákazníkoch. Agentúra DPA uviedla, že dve veľké strany - Kresťanskodemokratická únia Nemecka (CDU) na čele s kancelárkou Angelou Merkelovou a opozičná Slobodná demokratická strana (FDP) - medzitým potvrdili článok nedeľníka Bild am Sonntag, podľa ktorého odkúpili údaje o zákazníkoch podniku Deutsche Post, aby sa mohli vo svojej kampani zamerať na určité skupiny voličov. Hovorca spoločnosti Deutsche Post Direkt, ktorá je súčasťou niekdajšieho štátneho poštového koncernu, však v reakcii ubezpečil, že poskytnuté boli len všeobecné štatistiky o domácnostiach, ako je pohlavie a vzdelanie členov, ich spotrebiteľské návyky a demografické údaje. Pošta pri zaznamenávaní a spracúvaní "údajov vzťahujúcich sa na osoby prísne dodržiava" príslušné zákony, ubezpečil nemenovaný hovorca, ktorého citovala DPA. K uvedenému odhaleniu v Nemecku došlo v čase, keď vyvolal vo svete rozruch únik údajov o miliónoch používateľov siete Facebook. Dáta zozbierané z jednotlivých profilov boli údajne použité na ovplyvnenie výsledkov prezidentských volieb v USA v roku 2016. Sociálnodemokratická strana Nemecka (SPD), ktorá vládne spolu s kresťanskými demokratmi v rámci obnovenej koalície, ako aj opoziční zelení, strana Ľavica a pravicovo-populistická Alternatíva pre Nemecko (AfD) vyhlásili, že v oblasti cielenej predvolebnej kampane nespolupracovali s Deutsche Post.


Tím Európy vyzve Kanadu aspoň dvakrát. Kedy sa hrá finále Svetového pohára?

Finále Svetového pohára sa od majstrovstiev sveta či olympijských hier líši. Hrá sa na dva víťazné zápasy.

BRATISLAVA. Bol najväčším outsiderom zo všetkých ôsmich tímov na turnaji. Na to, že Tím Európy vyhrá Svetový pohár, stanovili zámorskí bookmakeri pred začiatkom turnaja kurz 33:1. Pre porovnanie, rovnaký kurz ponúka spoločnosť bet365 na to, že Rusko vyhrá domáce majstrovstvá sveta 2018 vo futbale. Tridsaťtri eur za jedno vsadené euro vyhráte aj v prípade, ak anglický Leicester City ovládne prestížnu Ligu majstrov (spoločnosť bwin.com). Tím Európy, ktorého súčasťou je aj šesť slovenských hokejistov (Jaroslav Halák, Andrej Sekera, Zdeno Chára, Marián Hossa, Marián Gáborík, Tomáš Tatar), prekvapil hokejový svet. Prvý zápas 28. september o 2.00 SELČ Druhý zápas 30. september o 2.00 SELČ Prípadný tretí zápas 2. október o 2.00 SELČ Po semifinálovej výhre nad Švédskom (3:2 po predĺžení) sa Tím Európy prebojoval do finále. V ňom vyzve domácu Kanadu, najväčšieho favorita turnaja. "Je to paráda. Postúpili sme do finále a zavreli ústa tým, ktorí nám to nepriali a vraveli, že sme outsideri," povedal Tomáš Tatar po semifinále pre TV Dajto. Aj vďaka jeho dvom gólom je európsky výber medzi dvoma najlepšími tímami Svetového pohára. Okrem Švédska na turnaji zdolal i USA (3:0) a Česko (3:2 pp). Nestačil iba na najbližšieho súpera z Kanady. Na rozdiel od finále majstrovstiev sveta či olympijských hier, kde o víťazovi rozhodne jeden zápas, musí víťaz Svetového pohára uspieť až v dvoch finálových zápasoch. Tím Európy sa s Kanadou stretne najprv 28. septembra (v noci na stredu) o 2.00 SELČ, potom aj 30. septembra (v noci na piatok) o 2.00 SELČ. Ak by obe mužstvá uspeli iba v jednom z dvoch spomínaných duelov, o víťazovi by rozhodol tretí vzájomný zápas. Ten je naplánovaný na 2. októbra (v noci na nedeľu) o 2.00 SELČ.


Spojené štáty bez predbežnej dohody s Čínou v decembri zavedú nové clá

BRATISLAVA. Ak USA a Čína do 15. decembra neschvália konečný text predbežnej obchodnej dohody, Washington zavedie nové clá na čínske tovary, ktorých ročný dovoz do krajiny má hodnotu 156 miliárd dolárov. Vyhlásil to v pondelok americký minister financií Steven Mnuchin. „V prípade, že dohoda nebude... tieto clá nadobudnú účinnosť, očakávam ale, že sa dohodneme,“ povedal Mnuchin pre televíznu stanicu CNBC. USA v piatok súhlasili s odkladom ciel v rozpätí 25 až 30 percent na čínske tovary, ktorých ročný dovoz do USA má hodnotu 250 miliárd dolárov. Pôvodne mali vstúpiť do platnosti už tento týždeň v utorok. Dohoda sa netýka ciel na tovary v hodnote 156 miliárd dolárov, ktoré plánuje Washington zaviesť v decembri. Americký prezident Donald Trump po rokovaniach vo Washingtone vyjadril presvedčenie, že predbežná dohoda môže byť hotová za päť týždňov. Čínski predstavitelia reagovali zdržanlivejšie, pričom sa obmedzili na konštatovanie, že v rozhovoroch nastal pokrok.


Zahrá si v Premier League? Šestnásťročný Kozák prestupuje do Southamptonu

Mladý slovenský futbalista naposledy pôsobil v Trnave.

BRATISLAVA. Slovenský futbalový obranca Šimon Kozák spečatil svoj prestup zo Spartaka Trnava do Southamptonu podpisom trojročného kontraktu. „Šimon je víťazný typ a líder. Vyniká veľkým talentom a profesionalitou. Vlani hrával v reprezentačných výberoch s o rok staršími spoluhráčmi a aj tam patril k najlepším. A práve týmto zaujal aj v Anglicku,“ tvrdí Roman Vojtek z agentúry Stars & Friends Slovakia, ktorá prestup zrealizovala. Myslím, že medzi moje prednosti patrí rýchlosť, darí sa mi v osobných súbojoch. Dúfam, že to, čo viem, ukážem aj v Anglicku. "Vkladáme do Šimona veľké nádeje. Southampton je klub, ktorý za posledné tri roky vyprodukoval a predal hráčov v hodnote zhruba 200 miliónov eur a jeho akadémia patrí k najlepším na svete,“ dodáva Vojtek. Southampton vlani skončil v Premier League na ôsmom mieste. "Myslím, že medzi moje prednosti patrí rýchlosť, darí sa mi v osobných súbojoch. Dúfam, že to, čo viem, ukážem aj v Anglicku. Mám sa ešte toho veľa čo učiť a čo zdokonaľovať a preto sa veľmi teším z tejto fantastickej príležitosti. Mám radosť, že si ma v Southamptone vybrali,“ priznal Kozák. O jeho prestupe informovala prostredníctvom tlačovej správy agentúra Stars & Friends Slovakia.


Doprava v Bratislave a na príjazdových komunikáciách je spomalená

Treba počítať so zdržaním do dvadsať minút.

BRATISLAVA. So zdržaním desať až 20 minút musia v piatok ráno počítať vodiči na bratislavských cestách a vstupoch do hlavného mesta. Na viacerých úsekoch sa tvoria kolóny. Informujú o tom Zelená vlna RTVS a Stella centrum. Zdržanie do 20 minút hlásia vodiči v Bratislave na ulici Svornosti a na Popradskej v smere do mesta, v Dunajskej Lužnej v smere do Rovinky a do Bratislavy. Kolóny a zdržanie do 15 minút vodiči hlásia v hlavnom meste na Hradskej, v smere od Vrakune do centra, v Moste pri Bratislave v smere do Bratislavy a v Ivanke pri Dunaji od Bernolákova smerom do hlavného mesta. S približne desaťminútovými kolónami je podľa Stella centra potrebné počítať na viacerých úsekoch. Napríklad na Račianskej v smere do mesta, ale aj v smere z Čiernej Vody a z Vajnôr. Vodiči si počkajú aj na D2 za Stupavou v smere do Bratislavy, na D1 pred vjazdom do Bratislavy, pred Prístavným mostom v smere od Senca, za Studeným a Miloslavovom v smere do hlavného mesta.


Exriaditeľ Daňového riaditeľstva si vypočul oslobodzujúci rozsudok

Miroslav Mikulčík bol šéfom počas Radičovej vlády.

BRATISLAVA. Krajský súd v Bratislave vo štvrtok definitívne oslobodil spod obžaloby bývalého riaditeľa Daňového riaditeľstva z obdobia vlády Ivety Radičovej Miroslava Mikulčíka. Rozhodnutie súdu je právoplatné. Krajský súd tak potvrdil rozhodnutie Okresného súdu Bratislava 1, ktorý v októbri minulého roka obžalovaného taktiež oslobodil. Proti jeho rozhodnutiu však vtedy podala odvolanie prokuratúra aj poškodená strana. "Konanie súdu prvého stupňa je možné považovať za vzorové konanie, odvolací súd nezistil procesné pochybenia ani ďalšie dôkazy, ktoré by bolo nutné doplniť," poznamenala predsedníčka senátu na margo rozhodnutia súdu 1. stupňa. Odvolací senát Krajského súdu sa okrem iného stotožnil s jeho názorom, že v konaní nebola preukázaná príčinná súvislosť medzi konaním obžalovaného a spôsobeným následkom alebo vzniknutou škodou. "Som rád, že mi súd dal za pravdu," zareagoval Mikulčík na rozhodnutie súdu. "Krajský súd v Bratislave odvolanie Úradu špeciálnej prokuratúry zamietol ako nedôvodné a odvolanie poškodeného, Ministerstva financií SR, zamietol ako podané neoprávnenou osobou," uviedol hovorca bratislavských súdov Pavol Adamčiak. "Odvolací súd považuje oslobodzujúci rozsudok Okresného súdu Bratislava I zo dňa 26. októbra 2016 za správny a zákonný, keďže dokazovaním na súde prvého stupňa nebola preukázaná príčinná súvislosť medzi konaním obžalovaného a následkom v zmysle obžalobného návrhu," dodal Adamčiak s tým, že rozhodnutie odvolacieho súdu je právoplatné. Prokuratúra obžalovala Miroslava Mikulčíka z obzvlášť závažného zločinu porušovania povinností pri správe cudzieho majetku. Podľa jej názoru mal byť zodpovedný za nefunkčnosť informačného systému KONS, ktorý mal sprehľadniť výber DPH a ďalších daní. V dôsledku jeho nefunkčnosti však mali štátu vzniknúť miliónové škody. Podľa názoru prokuratúry v súvislosti s informačným systémom Miroslav Mikulčík podpísal dodatok k zmluve, ktorý bol pre Slovenskú republiku veľmi nevýhodný, pretože v tomto dodatku sa spoločnosť IBM zaviazala dodať pre potrebné úpravy daňového systému iba špecialistov, ktorí už ďalej nezodpovedali za výkon týchto prác. Potom podľa nej nastalo to, že k 1. 1. 2012 došlo ku kolapsu daňovej správy. Štátu tak mala vzniknúť škoda 6.208.000 eur.


V USA od januára zaznamenali takmer 1000 prípadov osýpok

V tomto roku zaznamenali už 971 prípadov, čo je viac než za celý rok 1994.

NEW YORK. Epidémia osýpok v Spojených štátoch pokračuje, pričom počet zaznamenaných prípadov nakazenia je najvyšší za posledných 27 rokov. Uviedla vo štvrtok tlačová agentúra AP s odvolaním sa na vyjadrenia amerických predstaviteľov zdravotníctva a údaje z tamojších centier pre kontrolu a prevenciu chorôb. Podľa najnovšej štatistiky bolo v tomto roku zaznamenaných už 971 prípadov, čo je viac než za celý rok 1994. Vyšší počet sa vyskytol naposledy v roku 1992, a to 2237. Miera zaočkovania proti osýpkam zostáva v Spojených štátoch vo všeobecnosti vysoká, ohniská nákazy sa však objavujú v komunitách, kde rodičia odmietajú očkovanie detí, uviedli citovaní predstavitelia. Stále nie je podľa nich jasné, kedy začne terajšia vlna ochorení ustupovať. Veľká väčšina tohtoročných prípadov bola hlásená z mesta New York, celkovo sa však ochorenie vyskytlo v najmenej 26 amerických štátoch. Osýpky patria k najnákazlivejším ochoreniam a rýchlo sa šíria vzduchom najmä medzi neočkovanými ľuďmi - stačí kýchnutie či zakašľanie. Spôsobujú časté komplikácie - zápaly priedušiek, pľúc i centrálneho nervového systému, ktoré môžu byť aj smrteľné. Najúčinnejším preventívnym opatrením proti nim je očkovanie.


Nike má v predajni bacuľaté figuríny. Chce, aby športovali všetky ženy

To, že veľké módne značky čoraz častejšie prinášajú oblečenie pre moletné ženy vo veľkostiach plus size, sa stáva bežnou praxou. Netýka sa to len oblečenia na bežné nosenie či spodnej bielizne, ale aj outdoorových a športových odevov. Spoločnosť Nike v roku 2017 predstavila svoju športovú kolekciu, ktorá rozsahom veľkostí siaha až k XXXL. Ako informoval britský magazín The Independent, Nike teraz urobilo ďalší inkluzívny krok aj vo svojej predajni v Londýne. Okrem bežne používaných útlych figurín použili vo svojej vlajkovej pobočke na Oxford Street aj ich plus size verzie. Používanie nerealisticky subtílnych ženských figurín, ktoré majú zvyčajne veľkosť XXS čoraz častejšie podlieha kritike. Najmä značkám, ktoré sa rozhodnú uviesť plus size kolekcie, adresuje čoraz viac zákazníčok požiadavky, aby aj vo svojich predajniach rešpektovali realitu. Prednedávnom podobnej kritike čelila britská sieť Top Shop. Naopak, tie spoločnosti, ktoré vo svojich predajniach pristúpili k realistickosti, ako napríklad britský Debenhams alebo austrálsky Target, si získavajú čoraz viac priaznivcov. „Prebudovaný priestor je len ďalšou ukážkou odhodlania Nike inšpirovať a slúžiť ženskému športu a neuveriteľnej hybnej sile, ktorá v ňom je,“ uviedla vo svojom vyhlásení Sarah Hannahová, generálna riaditeľka a viceprezidentka Nike pre ženy v Európe, na Blízkom východe a v Afrike. „Je to viac ako len nákupný zážitok, je to destinácia na oslavu letných športov ako futbal, nohejbal, atletiky a ďalších,“ pokračuje vo vyhlásení. Nie je to po prvý raz, čo Nike, spoločnosť zameraná na športovú módu, ukazuje, že je otvorená tolerancii, pluralite a že športová aktivita by nemala byť obmedzovaná vekom, typom postavy alebo dokonca farbou pleti či vierovyznaním. Napríklad kampaňou What will they say about you? - Čo o tebe povedia? chceli inšpirovať ženy a dievčatá na Strednom východe, aby sa nebáli športovať. Tvárami sa stali moslimské športovkyne, ktoré sa vo svojom prostredí venujú aj menej známym športom ako parkour či šerm. Tento rok zas značka uviedla kampaň Dream Crazier, v ktorej vystupujú ženy idúce za svojim športovým snom napriek tomu, že pre väčšinu sa zdal nepredstaviteľný a bláznivý. V sérii niekoľkominútových videí zobrazuje príbehy výnimočných ženských športovkýň, napríklad prvej afroamerickej profesionálnej cyklistky Ayesha McGowan, austrálskej futbalistky Sam Kerr alebo skupiny amerických plus size tanečníc a rozlieskavačiek The Honeybeez.


Góly strelili Cavani, Mbappé aj Neymar. Paríž Saint-Germain zdolal Angers

PARÍŽ. Futbalisti úradujúceho šampióna najvyššej francúzskej sútaže Paríž St. Germain zdolali hráčov Angers 3:1 v sobotňajšom stretnutí 3. kola Ligue 1. Úvodný gól zápasu strelil v 12. min útočník PSG Edinson Cavani, na ktorého zásah odpovedal v 22. min Thomas Mangani z pokutového kopu. Domáci Parížania rozhodli o triumfe nad Angers v II. polčase gólmi Kyliana Mbappého a Neymara. Hráči PSG doposiaľ nestratili v aktuálnom ročníku Ligue 1 ani bod. Paríž St. Germain - Angers 3:1 (1:1)Góly: 12. Cavani, 51. Mbappé, 66. Neymar - 22. Mangani (z pok. kopu) Amiens - Reims 4:1 (1:0)Góly: 67. a 73. M. Konaté, 22. Gnahoré, 59. Ghoddos - 85. CafaroČK: 36. Métanire (Reims) Montpellier - St. Étienne 0:0 Nantes - Caen 1:1 (0:1)Góly: 80. Sala (z pok. kopu) - 37. Crivelli, ČK: 79. Baysse (Caen) po druhej ŽK Nice - Dijon 0:4 (0:0)Góly: 86. a 90.+ J. Keita, 67. Aguerd, 83. O. Haddadi Toulouse - Nimes 1:0 (0:0)Gól: 80. Gradel (z pok. kopu)


Bulharský parlament prelomil prezidentské veto, protikorupčné zákony prešli

Uvedená legislatíva podľa prezidenta nie je dosť účinná na to, aby efektívne bojovala s korupciou a dá sa politicky zneužiť.

SOFIA. Bulharské Národné zhromaždenie v piatok prelomilo prezidentské veto proti zákonu o boji proti korupcii a nezákonnému nadobudnutiu majetku. Prezident Rumen Radev 2. januára parlamentom schválené protikorupčné zákony vetoval, poslanci ich však na druhý pokus presadili, uviedla bulharská agentúra BTA. Bulharský premiér Bojko Borisov túto možnosť naznačil vo štvrtok počas stretnutia s delegáciou európskych novinárov, ktorí mapujú priority bulharského predsedníctva v Rade EÚ. V tejto súvislosti zdôraznil, že Bulharsko je predovšetkým parlamentná republika. Poslanci v piatok 146 hlasmi za a 76 proti opätovne hlasovali o zákone bez akýchkoľvek zmien v jeho texte. Podľa prezidenta však uvedená legislatíva nie je dostatočne účinná na to, aby efektívne bojovala s korupciou a dá sa politicky zneužiť. BTA pripomenula, že jediným parlamentným subjektom, ktorý podporoval prezidentské veto a hlasoval proti novým protikorupčným predpisom, bola ľavicovvá Koalícia za Bulharsko (BSP za Bulharsko), ktorá má v 240-člennom parlamente 80 poslancov. Prehlasovaný bol poslancami vládnucej koalície tvorenej stredopravou stranou Občania za európsky rozvoj Bulharska (GERB) a nacionalistickým hnutím Zjednotení vlastenci. Viaceré protikorupčné protesty sa v Sofii konali aj vo štvrtok, keď vláda pozvala do hlavného mesta členov Európskej komisie pri príležitosti oficiálneho štartu bulharského predsedníctva v Rade EÚ.


Posledné pribudli Američanky. Zoznam účastníkov MS vo florbale 2019

BRATISLAVA. Kvalifikačné turnaje určili menoslov všetkých krajín, ktoré sa predstavia na na tohtoročných majstrovstvách sveta florbalistiek vo švajčiarskom Neuchateli (7. - 15. decembra). Už vopred mali istú účasť reprezentantky hostiteľskej krajiny - Švajčiarska. V štyroch európskych a jednej ázijsko-oceánskej kvalifikačnej skupine si vybojovalo postup na svetový šampionát ďalších štrnásť ženských družstiev. Poslednú postupovú priečku si v sobotu vyslúžili favorizované reprezentantky USA, ktoré v americkej časti kvalifikácie triumfovali v Detroite nad národným tímom Kanady 14:2 a 7:1. Ázijsko-oceánsky kvalifikačný turnaj sa uskutočnil v thajskom Bangkoku. Dve európske skupiny hostil slovenský Trenčín a dve poľské mesto Gdansk. Medzi šestnástkou účastníkov šampionátu nechýba ani Slovensko. Žreb skupín MS 2019 sa uskutoční 14. februára vo švajčiarskom Ittigene. Začiatok predpredaja vstupeniek je naplánovaný na 27. februára.


PREŠPORSKÉ DESATOROMilata tvrdí, že nemáme ústavné právo na bezplatné parkovanie

O vzťahu k Bratislave hovorí Michal Milata, predseda Klubu priateľov mestskej hromadnej a regionálnej dopravy.

V rubrike Prešporské desatoro odpovedajú zaujímaví Bratislavčania na rovnakých 10 otázok. Niekto Bratislavu vníma ako krásavicu na Dunaji, iný ako predmestie Viedne a niekto zas ako špinavú dieru s neochotnými ľuďmi. Čím je pre vás? „Bratislava je moje rodisko a zároveň srdcová záležitosť. Napriek všetkým problémom, ktoré moje rodné mesto trápia, cítim, že tu je môj domov a žijem tu rád.“ Čo na dnešnom Prešporku zbožňujete?  „Na svete je veľa krásnych miest, ale tú správnu dávku polohy, histórie, so štipkou pohody, to nenájdete tak ľahko.“ A čo naopak z duše nenávidíte? „Ľudí, ktorým toto mesto ochotne a nenásilne poskytlo druhý domov, ale namiesto odmeny sa dočkalo len frflania a neúcty. To jednoducho nepochopím.“ Každý má svoje obľúbené miesta, kde si rád prevetrá hlavu a uvoľní sa. Kde sú v Bratislave tie vaše?  „Zbožňujem letné večerné prechádzky Starým Mestom (Prešporkom), ale rovnako aj zákutia lesoparku či potulky Horským parkom. V poslednom čase sú pravidelné prechádzky s mojím psíkom tým najlepším balzamom na dušu. Okolie Chorvátskeho ramena v Petržalke je na to ako stvorené.“ Po takmer 15 rokoch mesto prijalo rámce celomestskej parkovacej politiky. Mestské časti sa môžu, ale nemusia do nej zapojiť a pravidlá aj ceny si majú nastaviť samy. Zvýhodniť chcú domácich na úkor mimobratislavských vodičov. Ako vnímate toto riešenie? „Vidím to jednoznačne. Ak si niekto kupuje auto alebo ho už vlastní, musí rozmýšľať, kam ho zaparkuje. Myslieť si, že automaticky máme ústavné právo na bezplatné a neobmedzené parkovanie, je pohodlná naivita.“ Dávna Pozsony bola multikultúrna. Až do vojny tu žili pokope Slováci, Nemci, Maďari, Česi či Židia. Dnes sa však mnohí obávajú a nechcú medzi seba pustiť iné národnosti. Je v Bratislave miesto pre migrantov a viete si tu napríklad predstaviť mešitu? „Rád by som veril, že sa vieme poučiť z minulosti. Na jednej strane nezatvárať automaticky dvere pred nikým, kto sa rozhodne v Bratislave žiť, ale zároveň ani nikomu umelo nevytvárať druhý domov, ktorý nikdy neprijme. Viem si predstaviť aj mešitu, ale radšej by som si predstavil obnovenú synagógu na Rybnom námestí. Tam by sme mohli začať.“ Okrem cudzincov tu býva mnoho národniarov z rôznych kútov Slovenska. Tí však všeobecne na Bratislavčanov nadávajú a nevraživosť funguje aj z druhej strany. V čom tkvie problém? „Obávam sa, že tento problém je ukrytý hlboko v ľuďoch. Pôsobil som v rôznych cudzích mestách, ale vždy som sa snažil hľadať to pozitívne a zaujímavé v nich. Ono je to vždy o tom, čo hľadáte, ak hľadáte jamu, nečudujte sa, keď do nej spadnete.“ Potrebuje Bratislava metro? Prečo? „Som fanúšik bratislavskej rýchlodráhy či metra. Nemali sme jej výstavbu zastaviť. Ale v súčasnosti potrebujeme ako soľ zlepšiť kvalitu existujúcej verejnej dopravy a dobudovať električkový systém.“ Ktorému zaniknutému miestu v meste by ste znovu prinavrátili život a prečo? „Vdýchol by som život viedenskej električke, aby mohla ľudí v meste opäť tešiť a prinášať im radosť. Lokomotívu aj vagónik máme, bola by to super atrakcia.“ Povedzme, že máte k dispozícii stotisíc eur na to, aby ste v meste niečo zmenili. Do čoho by ste ich investovali? „Opravil by som fontánu Družby na Námestí slobody. Bola to noblesná dáma s vodou. Chýba mi.“


Filipínsky ostrov Luzon zasiahlo silné zemetrasenie

MANILA. Zemetrasenie s magnitúdom 6,2 zasiahlo v piatok filipínsky ostrov Luzon. Otrasy pôdy zaznamenali aj v metropole Manila. Varovanie pred cunami úrady nevydali. Informovala o tom americká geologická služba USGS. Zemetrasenie, ktoré Filipíny zasiahlo o 01.28 h miestneho času, malo epicentrum na ostrove Lubang, ležiacom približne 150 kilometrov juhozápadne od Manily. Jeho hypocentrum sa nachádzalo v hĺbke 160 kilometrov. Otrasy pôdy boli citeľné aj v manilskej aglomerácii, kde evakuovali viacero budov vrátane prezidentského paláca, ministerstva zahraničných vecí, najvyššieho súdu, filipínskeho Červeného kríža a univerzity. Filipíny často sužujú zemetrasenia vzhľadom na ich polohu v tzv. Ohnivom kruhu, ktorý je zónou zvýšenej seizmickej a vulkanickej činnosti, obkolesujúcou Tichý oceán. V roku 1990 otrasy s magnitúdom 7,7 usmrtili na severe tejto krajiny takmer 2000 ľudí.


Macronovho ministra začala vyšetrovať prokuratúra

Ferrand čelí podozreniam, že sa pred šiestim rokmi, keď viedol zdravotnú poisťovňu v Bretónsku, dopustil nesprávnych finančných transakcií.

PARÍŽ. Prokuratúra francúzskeho mesta Brest vo štvrtok oznámila, že začala predbežné vyšetrovanie voči ministrovi pre územné plánovanie Richardovi Ferrandovi. Informovala o tom agentúra AP. Prokuratúra pritom pred niekoľkými dňami uviedla, že nemá dôvod začať kauzu prešetrovať. Podľa agentúry AP tento zvrat nastal po tom, ako médiá zverejnili svoje zistenia a otázky ohľadom Ferrandových obchodných praktík spred roka 2012, keď sa stal aktívnym politikom. Dovtedy viedol pobočku zdravotnej poisťovne v Bretónsku. Ferrandovu kauzu ako prvý minulý týždeň zverejnil satirický týždenník Le Canard enchaîné. S ďalšími odhaleniami prišiel denník Le Monde. Ferrand, ktorý viedol Macronov volebný štáb, tak už týždeň čelí podozreniam, že sa pred šiestim rokmi, keď viedol zdravotnú poisťovňu v Bretónsku, dopustil nesprávnych finančných transakcií. Do kauzy spojenej s pochybným prenájmom nehnuteľnosti je zapletená aj jeho družka. Okrem toho ako riaditeľ pobočky poisťovne údajne dohadzoval zákazky svojim blízkym, napríklad bývalej manželke. Je podozrivý aj z vytvárania fiktívnych miest asistentov poslancov Národného zhromaždenia, či toho, že ako poslanec parlamentu bol v konflikte záujmov, keď si ponechal platené miesto v zdravotnej poisťovni a v parlamente podával návrh zákona, na základe ktorého bolo možné zvýhodňovať istú skupinu poistencov. Polícia bude podľa štvrtkového vyhlásenia prokuratúry zisťovať, či existuje dôvodné podozrenie, že Ferrand spáchal majetkové trestné činy, dopustil sa zanedbania povinností a porušoval špecifické poistné predpisy. Richard Ferrand vo svojich verejných vystúpeniach stále ubezpečuje, že vždy konal čestne, v súlade so zákonom a niet mu čo vyčítať. "Všetko, čo som vo svojom pracovnom živote urobil, bolo legálne, verejne dostupné a transparentné," vyhlásil. Za postoj v kauze Ferrand sa nový francúzsky prezident Emmanuel Macron stal terčom kritiky, že zľavil zo svojho prísľubu vniesť viac morálky do politického života, keď napríklad v stredu vyzval členov vlády na "solidaritu a zodpovednosť".


Sulík navrhuje Miku na desiatom mieste, priestor na kandidátke dostal aj Droba
Kandidátka SaS
 Miesta na kandidátke
 Video

BRATISLAVA. Na kandidátke SaS dal líder strany Richard Sulík priestor aj verejne známej tvári, bývalému šéfovi Markízy a RTVS Václavovi Mikovi. Kandidovať bude z 10. miesta. SaS presadzovala Miku aj za riaditeľa RTVS vo voľbe v parlamente v roku 2017. Dvojkou kandidátky bude podľa očakávaní europoslankyňa Lucia Ďuriš Nicholsonová. Na tlačovke zopakovala, že na Slovensko sa vráti v prípade, ak v parlamentných voľbách 2020 získa viac preferenčných hlasov ako v posledných voľbách. Vtedy ju krúžkovalo takmer 85-tisíc ľudí. Tretie miesto na kandidátke nechal Sulík stále rezervované pre podpredsedníčku SaS Janu Kiššovú. Tá patrí k skupine vzbúrencov, ktorí založili platformu Demokratické jadro a odmieta kandidovať. "Veľmi dúfam, že pozvanie na miesto číslo tri príjme Jana Kiššová. Ak definitívne odmietne do podania kandidátky, čo je koncom novembra, prijmeme človeka, ktorý bude veľmi dobre zastupovať podnikateľské prostredie," odôvodnil Sulík. Popredné miesto na kandidátke dostanú aj odborník v SaS na školstvo Branislav Gröhling a poslanec Alojz Baránik. "Na kandidátke je mnoho skvelých ľudí, teším sa na obdobie po voľbách," povedal Sulík s tým, že jedno zo základných kritérií pri výbere bolo, aby poslanecký klub bol po voľbách stabilný. Na Sulíkovej kandidátke je aj súčasný bratislavský župan Juraj Droba, ktorý v roku 2013 z SaS odišiel, no neskôr sa vrátil do poslaneckého klubu. Bude kandidovať z 11. miesta. Členom strany sa však nikdy nestal. Patrí k podporovateľom Sulíkovho krídla, no aj v prípade úspechu vo voľbách sa nechystá opustiť bratislavskú župu. "Určite zostanem županom na 100 percent a čo bude s mojim mandátom sa budem baviť s vedením po voľbách," povedal. Podobne priestor dostal aj súčasný poslanec z klubu SaS no nestraník Ondrej Dostál z OKS. Kandidovať bude z 15. miesta. Sulík nasadil na kandidátku aj youtubera pod prezývkou Zlý Zajo, ktorý sa podľa neho venuje sociálnym témam. Kandidovať bude z 102. miesta. Sulík jeho kandidatúry odôvodnil tým, že je členom SaS. Na volebnej kandidátke, ktorú Sulík predloží 5. októbra na mimoriadnom kongrese v Jasnej členom strany na schválenie, nebudú poslanci okolo Ľubomíra Galka, ktorí ho kritizovali. Oznámil to už na štvrtkovej tlačovke. Týchto poslancov zároveň vyzval, aby z SaS odišli. Na sobotňajšom mimoriadnom sneme plánujú predložiť svoj návrh kandidátky aj vzbúrenci okolo Galka. Sulík má však v strane väčšinu. Na mimoriadny snem vo Zvolene začiatkom septembra, kde Sulíka opätovne zvolili za lídra strany, prišli dve tretiny členov z celkového počtu 213. Z toho 112 členov vyzvalo celú Republikovú radu, aby odstúpila. Odôvodnili to tým, že po vzniku platformy stratili dôveru v niektorých členov. "Reálne hrozí, že ak nedôjde ku kompromisu, strana SaS vypadne z parlamentu," reagoval podpredseda SaS Ľubomír Galko. Povedal, že na sobotňajšom kongrese sa budú snažiť presvedčiť členov o správnosti ich návrhu kandidátky. V rámci platformy Demokratické jadro predložia dva návrhy kandidátky s tým, že pri jednotke nebude meno ale len označenie líder strany.


SME 25 ROKOVRok 1993: Republiku krstili šampanským, ale mnohí rýchlo vytriezveli

Rozdelenie bez výstrelu

Krst šampanským

Dubovského premiéra

Naša mladá Slovenská

Najkrajší kút, v šírom svete, je moja rodná zem... Námestím znel spev Petra Dvorského, ľudia tancovali, oslavovali a pili šampanské. Silvester 1992 nebol iba symbolickou rozlúčkou so starým rokom. Po polnoci vítali plamenné prejavy politikov a delostrelecké salvy vznik samostatnej Slovenskej republiky. Na uliciach viali vlajky s dvojkrížom a hrdo trúbili klaksóny áut. Mnohé už nosili na skle nálepku SO, lebo ich majitelia netušili, že táto medzinárodná poznávacia značka patrí Somálsku... Nie všetci však na prelome rokov 1992 a 1993 prepadli vlasteneckej eufórii. V mnohých obyvateľoch Slovenska ešte prevládalo sklamanie z rozpadu federácie, o ktorom navyše nerozhodlo všeľudové hlasovanie, ale niekoľko politikov. U ďalších sa objavili pocity neistoty z ďalšieho vývoja nového štátu. Veľa Maďarov žijúcich na Slovensku sa zasa obávalo, že sa stanú rukojemníkmi vyhrotenej situácie medzi Bratislavou a Budapešťou. V prvých mesiacoch života musela Slovenská republika čeliť novým výzvam, ale zápasila aj so starými problémami. Prehlbovala sa ekonomická kríza, ktorú vyvolal prechod na trhové hospodárstvo po páde komunistického režimu. Niekoľko týždňov po oslavách vzniku štátu vyšli ľudia opäť na námestia, ale už bez šampanského. Svoju nespokojnosť so životnou úrovňou vyjadrovali učitelia, lekári, podnikatelia... Premiér Vladimír Mečiar v apríli 1993 priznal, že ekonomika Slovenskej republiky sa nachádza v hlbokej depresii a za strategický cieľ označil udržanie sociálneho zmieru. Súčasná situácia v zdravotníctve je kritická, kolapsová, ba až katastrofálna, rozpočet pre tento rezort je nedostatočný, ministerstvo pracuje nekoncepčne, do života neuviedlo dôležité a očakávané legislatívne úpravy - zaznelo z úst lekárov na verejnom vystúpení v Bratislave. Ponurú náladu v spoločnosti ilustrovali aj výsledky prieskumu Štatistického úradu z jari 1993, v ktorom rozdelenie ČSFR označilo až 51 % opýtaných za stratu, 32 % za prínos a 17 % nevedelo odpovedať. Aj popularita premiéra a lídra najsilnejšieho politického zoskupenia stagnovala, na chvíľu dokonca klesla. Jeho HZDS sa začalo štiepiť, odišlo z neho osem poslancov na čele s Milanom Kňažkom. Mečiarovi sa však nevzoprel len minister zahraničných vecí. Krátko po svojom zvolení ho prestal poslúchať aj prezident Michal Kováč. Za hlavu štátu ho zvolili poslanci parlamentu 15. februára 1993. Získal 106 hlasov (potrebných bolo 90), vo voľbe nemal súpera. Hoci bol kandidátom HZDS, dostal aj hlasy poslancov z iných strán a špekulovalo sa, že ho nepodporili ani všetci poslanci z vlastného tábora (bolo ich 74). Nezhody medzi prezidentom a premiérom sa vystupňovali na jeseň 1993, keď Kováč odmietol vymenovať Ivana Lexu najprv za šéfa Slovenskej informačnej služby a v novembri 1993 do funkcie ministra pre privatizáciu. Odôvodnil to tým, že Lexa „nespĺňa predpoklady“. „Pretože ho poznám i osobne, nemá moju dôveru,“ dodal Kováč. V decembri 1993 premiér na mítingu svojich priaznivcov prvýkrát priznal: „Voľby prezidenta Slovenskej republiky sme prehrali.“ Mečiar však nenachádzal vnútorných nepriateľov iba na politickej scéne. Prekážali mu aj novinári s odlišnými názormi. Najskôr sa pokúsil zlikvidovať nepohodlný denník Smena a podnietil tým vznik nového denníka SME. V druhej polovici roka vyštvala vládna moc z rozhlasu tvorcov populárneho Rádiožurnálu a v novembri ovládla Slovenskú televíziu. Ak si niekto myslel, že na sklonku roka 1993 Mečiar stráca dych, hlboko sa mýlil. „Prevalcujeme to všetko, nech sa deje vôľa Božia, že sa budú všetci čudovať!“ zastrájal sa premiér a predseda HZDS na aktíve regionálnych funkcionárov hnutia v jednej malej obci pri Košiciach. Do roka a do dňa tento svoj sľub začal aj plniť. Valec zo Zlatej Idky sa len rozbiehal.


WASHINGTON. Americký prezident Donald Trump uvalil sankcie na iránsku národnú banku. Dôvodom sú minulotýždňové útoky na ropné zariadenia v Saudskej Arábii. Trump v piatok oznámil, že nariadil sankcie "na najvyššej úrovni" na iránsku národnú banku. Trump nespresnil, o aké sankcie ide a Biely dom sa k otázke CNBC odmietol podrobnejšie vyjadriť.


Trumpova poradkyňa obraňuje zákaz pre moslimov vymysleným útokom

Kellyanne Conwayová predtým obhajovala klamstvá prezidentovho hovorcu ako alternatívne fakty.

WASHINGTON, BRATISLAVA. Dvaja Iračania v roku 2011 spáchali teroristický útok a následne prezident Obama zakázal na šesť mesiacov vstup irackým utečencom do Spojených štátov. O masakri v Bowling Green v Kentucky sa nevie, pretože médiá o tejto udalosti neinformovali. Týmito slovami sa poradkyňa amerického prezidenta Donalda Trumpa Kellyanne Conwayová snažila obhájiť Trumpov dekrét, ktorý obmedzuje prijímanie utečencov a vydávanie víz občanom zo siedmich prevažne moslimských krajín na 120, resp. 90 dní. „Stavím sa, že pre ľudí je novou informáciou, že prezident Obama na šesť mesiacov zastavil iracký utečenecký program po tom, čo sem prišli dvaja Iračania, zradikalizovali sa a stáli za masakrom v Bowling Green,“ povedala Conwayová v MSNBC. Problémom je, že v Bowling Green sa nikdy žiadny masaker neodohral. V roku 2011 v Kentucky naozaj zatkli dvojicu irackých utečencov – podľa FBI plánovali poslať irackým povstalcom peniaze a zbrane. FBI navyše našla odtlačky jedného z utečencov na bombe v Iraku, odkiaľ obaja neskôr ušli do USA. Mužov preto odsúdili na doživotie a 40 rokov v americkom väzení za teroristické aktivity. Server Daily Beast však píše, že neexistuje žiaden dôkaz o tom, že by títo dvaja utečenci spáchali nejaký zločin v Bowling Green. Analýza inštitútu Cato navyše ukazuje, že medzi rokmi 1975 až 2015 občania Iránu, Sýrie, Iraku, Jemenu, Sudánu, Somálska a Líbye (teda z krajín, ktoré sú na Trumpovom zozname ako rizikové) na území USA žiadneho Američana pri útokoch nezabili. Conwayová aj Trumpova administratíva sa pritom často pri spornom zákone odvolávajú na to, že aj Trumpov prechodca Barack Obama práve po tomto „masakri“ tiež obmedzil prijímanie utečencov z Iraku. „Moja politika je podobná tej, ktorú zaviedol v roku 2011 Barack Obama, keď zakázal víza pre irackých utečencov na šesť mesiacov,“ povedal podľa serveru Vox Trump. Ani takýto zákon však nikdy neexistoval. Po zatknutí podozrivých utečencov v Bowling Green sa americká vláda rozhodla, že preverí všetky otlačky prstov utečencov, ktorých do krajiny pustili. Proces bol však veľmi zdĺhavý a týkal sa vyše 57-tisíc Iračanov a tiež tých, ktorí o azyl žiadali potom. Počet utečencov sa preto pre pomalé spracovanie žiadostí rapídne znížil, no nikdy úplne neustal, ako tvrdí Trump. „Utečenci počas týchto mesiacov stále do USA prichádzali, nebol tam jediný mesiac, počas ktorého by sem Iračan neprišiel,“ hovorí pre Foreign Policy úradník Obamovej administratívy Jon Finer. Trumpova poradkyňa a bývalá šéfka jeho kampane už čelí kritike za svoje predchádzajúce vyjadrenia. Keď hovorca Bieleho domu Sean Spicer hovoril o ľuďoch na Trumpovej inaugurácii ako o „najväčšom publiku, ktoré kedy zažilo inauguráciu“, médiá vytiahli na porovnanie fotografie z inaugurácie Baracka Obamu. Conwayová sa za slová svojho kolegu neospravedlnila a povedala, že Spicer neklamal, len „poskytol alternatívne fakty“.